text:
 |
 52013PC0620
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le tabhairt isteach agus leathadh speiceas coimhthíoch ionrach a chosc agus a bhainistiú /* COM/2013/0620 final - 2013/0307 (COD) */
 MEABHRÁN MÍNIÚCHÁIN
 1. COMHTHÉACS AN TOGRA
 Speicis choimhthíocha ionracha (SCInna), sin
 speicis a iompraítear ar dtús trí bhearta daoine lasmuigh dá raon nádúrtha thar
 bhacainní éiceolaíocha, agus ansin a mhaireann, a dhéanann atáirgeadh agus a
 leathann agus a mbíonn tionchar diúltach acu ar éiceolaíocht a suímh nua chomh
 maith le hiarmhairtí tromchúiseacha eacnamaíocha agus sóisialta. Meastar go
 bhfuil os cionn 10-15 % den 12 000 speiceas coimhthíoch atá le fáil i
 dtimpeallacht na hEorpa tar éis atáirgeadh agus leathadh, rud faoi deara
 damáiste eacnamaíoch, sóisialta agus don chomhshaol.
 Tá tionchar suntasach ag SCInna ar an
 mbithéagsúlacht. Tá SCInna ar cheann de mhórchúiseanna an chaillteanais
 bhithéagsúlachta agus díobhaidh speiceas, agus is ag fás atá siad Maidir le
 tionchar sóisialta agus eacnamaíoch, is féidir le SCInna a bheith ina n‐iompróirí
 galar nó ina gcúis le fadhbanna sláinte go díreach (e.g. asma, deirmitíteas
 agus ailléirgí). Is féidir leo damáiste a dhéanamh do shaoráidí bonneagair agus
 áineasa, bac a chur ar fhoraoiseacht nó bheith ina gcúis le caillteanas
 talmhaíochta, gan ach cúpla sampla a lua. Meastar go gcosnaíonn SCInna ar a
 laghad EUR 12 billiún sa bhliain ar an Aontas agus tá costas an
 damáiste ag ardú leis.
 Leis an Straitéis Bhithéagsúlachta 2020,
 ghabh an tAontas air féin stop a chur le cailliúint na bithéagsúlachta faoi
 2020, ag teacht leis na tiomantais idirnáisiúnta arna nglacadh ag na páirtithe
 sa Choinbhinsiún um Éagsúlacht Bhitheolaíoch in 2010 i Nagoya, an tSeapáin. Go deimhin,
 níl fadhb na SCInna teoranta don Eoraip, ach tá sí le fáil ar fud an domhain. Murab
 ionann agus roinnt dá chomhpháirtithe trádála, tá creat cuimsitheach chun
 aghaidh a thabhairt ar na bagairtí a eascraíonn as SCInna in easnamh ar an
 Aontas Eorpach faoi láthair.
 Creat rialála
 Faoi láthair níl aon chreat AE ann chun dul i
 ngleic go cuimsitheach le SCInna. Ní mór an méid reachtaíochta AE a thugann
 aghaidh ar na SCInna. Oibreáin galar agus lotnaidí ainmhithe agus plandaí agus
 a dtáirgí, is iad an córas sláinte ainmhithe (rialacháin agus treoracha
 éagsúla) agus an córas folláine plandaí (2000/29/CE), faoi seach, a chumhdaíonn
 iad. Cuireann an Rialachán maidir le Trádáil Fiadhúlra (338/97) srian le
 hallmhairí de speicis atá i mbaol, lena n‐áirítear allmhairí de sheacht gcinn
 de SCInna. Tugann an Rialachán maidir le húsáid na speiceas coimhthíoch agus
 speiceas atá as láthair go háitiúil sa dobharshaothrú (708/2007) aghaidh ar
 scaoileadh speiceas coimhthíoch chun críocha dobharshaothraithe. Téann na
 rialacháin maidir le táirgí cosanta plandaí (1107/2009) agus maidir le
 bithicídí (528/2012) i ngleic le scaoileadh beartaithe miocrorgánach mar
 tháirgí cosanta plandaí nó mar bhithicídí faoi seach. Mar fhocal scoir, éilíonn
 an Treoir maidir le hÉin (2009/147/CE) agus an Treoir maidir le
 Gnáthóga (92/43/CEE), an Creat‐Treoir Uisce (2000/60/CE) agus an Creat‐Treoir um
 Straitéis Mhuirí (2008/56/CE) dálaí éiceolaíocha a athchóiriú agus tagraíonn
 siad don ghá SCInna a chur san áireamh. Mar sin féin, fágann gníomhaíocht an
 Aontais faoi láthair an chuid is mó de na SCInna gan dul i ngleic leo.
 Tá na Ballstáit ag glacadh roinnt beart chun
 dul i ngleic leis na SCInna, ach bíonn bearta den sórt sin frithghníomhach den
 chuid is mó, agus iad ag iarraidh an damáiste a tharla cheana féin a íoslaghdú
 gan dóthain airde a thabhairt ar chosc nó ar bhagairtí nua a bhrath agus a
 fhreagairt. Bíonn na hiarrachtaí ilroinnte, agus bearnaí suntasacha i gcumhdach
 na speiceas, agus is minic a bhíonn droch‐chomhordú ann. Ní bhíonn meas ag na
 SCInna ar theorainneacha agus is éasca a scaipeann siad ó Bhallstát go
 Ballstát. Dá bhrí sin, ní bheidh beart ar an leibhéal náisiúnta dóthanach leis
 an Aontas a chosaint ó bhagairt SCInna áirithe. Thairis sin, bíonn de thoradh
 ar an gcur chuige ilroinnte sin go mbaineann easpa gníomhaíochta i mBallstáit
 áirithe an bonn den ghníomhaíocht i mBallstát comharsanachta. Thairis sin, tá
 srianta éagsúla ar thráchtálú na SCInna idir na Ballstáit an‐neamhéifeachtúil,
 toisc gur furasta speicis a iompar nó a leathadh thar theorainneacha ar fud an
 Aontais. Thairis sin, tá toirmisc dhifreáilte den sórt sin ag cur isteach ar
 shaorchúrsaíocht earraí sa mhargadh inmheánach agus ag cur isteach ar chothrom
 iomaíochta d'earnálacha a úsáideann nó a thrádálann i speicis choimhthíocha.
 Anailís
 na faidhbe
 Trí dhá bhealach ina bhfuil na SCInna á
 dtabhairt isteach san Aontas: 1) tá roinnt speiceas coimhthíoch atá
 inmhianaithe agus atá á dtabhairt isteach san Aontas go beartaithe (e.g.
 leasanna tráchtála, chun críocha maisithe, ainmhithe coimhdeachta, rialú
 bitheolaíoch); 2) tá roinnt speiceas coimhthíoch a thugtar isteach go
 neamhbheartaithe mar éilleáin in earraí (trádáil i dtráchtearraí eile), mar
 shíobairí nó folachánaithe i bhfeithiclí nó i gcoimeádáin, nó is féidir le
 taistealaithe iad a iompar i ngan fhios dóibh féin. Is féidir le roinnt SCInna
 taisteal freisin tríd an mbonneagar iompair (e.g. canáil na Danóibe-Mainz).
 Bíonn tionchar ag SCInna ar ghnólachtaí,
 saoránaigh, údaráis phoiblí agus ar an gcomhshaol. I gcás fiontar beag agus
 micrifhiontar go háirithe, is minic a bhíonn tionchar ag SCInna ar tháirgeoirí
 tosaigh i réimse na talmhaíochta, i bhfeirmeoireacht ainmhithe, iascaigh,
 dobharshaothrú agus foraoiseacht, agus go mbíonn damáiste eacnamaíoch suntasach
 mar thoradh orthu. Is minic tionchar freisin ar ghnólachtaí a bhíonn nasctha le
 gníomhaíochtaí turasóireachta agus áineasa, a bhraitheann ar thírdhreacha
 fíorghlana, uisce glan agus éiceachórais shláintiúla. Mar sin féin, tá fiontair
 bheaga agus micrifhiontair eile, e.g. trádálaithe in ainmhithe coimhdeachta
 agus speicis gairneoireachta, a bhaineann sochair as SCInna mar díríonn siad go
 príomha ar an trádáil i speicis choimhthíocha. Bíonn tionchar ag SCInna freisin
 ar an tsochaí i gcoitinne, iad faoi deara cailliúint na bithéagsúlachta
 agus ag cur isteach ar chumas na n‐éiceachóras seirbhísí éiceachórais a
 sholáthar. Thairis sin, is féidir leo galair a scaipeadh, damáiste a dhéanamh
 do mhaoin agus tionchar a imirt ar an oidhreacht chultúrtha.
 Tá fadhbanna ag na Ballstáit uile de dheasca
 SCInna. Cé go mbíonn tionchar ag roinnt SCInna ar fhormhór na mBallstát, ní
 fadhb iad cinn eile ach i réigiúin áirithe, nó faoi dhálaí áirithe éiceolaíocha
 nó aeráide. Mar sin féin, bíonn SCInna ar a gcríocha ag na Ballstáit go léir. Tá
 tionchair na SCInna ábhartha don Aontas ina iomláine agus beidh tionchair ag
 SCInna ar na Ballstáit go léir go cothrom, cé gur ag amanna éagsúla agus trí
 speicis éagsúla a imrítear an tionchar sin. Is léir mar sin go dtairbheodh
 beart comhordaithe le dul i ngleic le SCInna na Ballstáit go léir, ach go n‐éileodh
 sí iarrachtaí ar gach ceann acu.
 Mura nglactar aon bheart chun dul i ngleic
 leis an bhfadhb, is measa a éireoidh sí agus SCInna nua á mbunú féin agus iad
 siúd atá bunaithe cheana féin ag leathadh tuilleadh. Mar thoradh air sin beidh
 méadú ar chostais damáiste agus ar chostais bhainistíochta.
 Cuspóirí an togra
 Is é is cuspóir don togra seo dul i ngleic
 leis na saincheisteanna a luadh thuas trí chreat le haghaidh gníomhaíochta a
 bhunú, chun tionchar diúltach SCInna ar an mbithéagsúlacht agus ar sheirbhísí
 éiceachórais a chosc, a íoslaghdú agus a mhaolú. Ina theannta sin, beidh faoi
 damáiste sóisialta agus eacnamaíoch a theorannú. Bainfear é sin amach trí
 bhearta chun beart comhordaithe a áirithiú, acmhainní a dhíriú ar speicis
 tosaíochta agus ar bhearta coisctheacha a mhéadú, i gcomhréir le cur chuige an
 Choinbhinsiúin maidir leis an Éagsúlacht Bhitheolaíoch agus le córais folláine
 plandaí agus sláinte ainmhithe an Aontais. Go praiticiúil, féachann an togra leis
 na cuspóirí sin a bhaint amach trí bhearta a théann i ngleic le tabhairt
 isteach beartaithe SCInna san Aontas agus a scaoileadh isteach sa timpeallacht
 go beartaithe, le tabhairt isteach agus scaoileadh SCInna go neamhbheartaithe,
 leis an ngá córas luathrabhaidh agus mearfhreagartha a chur ar bun, agus leis
 an ngá chun leathadh na SCInna ar fud an Aontais a bhainistiú.
 2. TORTHAÍ AN CHOMHAIRLIÚCHÁIN
 LEIS NA PÁIRTITHE LEASMHARA AGUS NA MEASÚNUITHE TIONCHAIR
 Próiseas comhairliúcháin.
 In 2008, d'fhoilsigh an Coimisiún Eorpach
 Teachtaireacht 'I dtreo Straitéise AE maidir le Speicis Ionracha (2008)'
 ina leagtar amach an cás chun dul i ngleic le SCInna. Molann Teachtaireacht
 2010 'Ár n‐árachas saoil, ár gcaipiteal nádúrtha: straitéis
 bhithéagsúlachta AE go dtí 2020' beart i ndáil leis na SCInna. Rinneadh
 comhairliúcháin chríochnúla roimh an dá Theachtaireacht agus ina ndiaidh.
 Eagraíodh sraith dianbhabhtaí comhairliúchán
 le páirtithe leasmhara idir 2008 agus 2012, a mheall speictream iomlán na
 bpáirtithe leasmhara, idir eagraíochtaí caomhnaithe dúlra agus oibreoirí san
 earnáil phríobháideach, lena n‐áirítear eagraíochtaí a dhéanann ionadaíocht ar
 Fhiontair Bheaga agus Mheánmhéide (FBManna) agus a bhraitheann ar speicis
 choimhthíocha dá ngnó. Rinneadh comhairliúchán poiblí ar líne in 2008 agus an
 dara ceann in 2012. Tháinig meitheal le chéile in 2008 ina raibh ranna den
 Choimisiún, na Ballstáit, páirtithe leasmhara agus lucht acadúil agus cuireadh
 plépháipéar[1]
 amach ina dhiaidh inar tugadh le chéile an fhaisnéis is déanaí agus inar tugadh
 achoimre ar thuairimí ar na príomhcheisteanna. Ansin
 tugadh an Mheitheal sin le chéile arís agus atheagraíodh i dtrí mheitheal in
 2010-2011 í, meithleacha a tharraing suas na roghanna beartas féideartha le dul
 i ngleic le cosc, luathrabhadh/mearfhreagairt agus bainistiú na speiceas faoi
 seach. Ar deireadh, tionóladh cruinniú comhairliúcháin le páirtithe leasmhara i
 Meán Fómhair 2010.
 Thacaigh staidéir sheachtracha éagsúla agus taighde le hobair an
 Choimisiúin ar SCInna freisin[2].
 Ina theannta sin, bhí an anailís atá leagtha amach sa mheasúnú tionchair
 bunaithe ar shonraí láidre eolaíocha, a fuarthas den chuid is mó ó ailt a raibh
 piarmheasúnú eolaíoch déanta orthu. Chuir na Ballstáit faisnéis ar chostas an
 damáiste ar fáil, ar leathadh speiceas agus ar na costais a bhaineann leis na
 bearta atá i bhfeidhm freisin, nó rinne siad seiceáil orthu sin. Rinneadh
 iarrachtaí speisialta dul i dteagmháil go díreach le páirtithe leasmhara na
 saincheiste sin, lena n‐áirítear na hearnálacha sin a d'fhéadfaí a bheith faoi
 thionchar diúltach de dheasca na mbeart a thabharfaí isteach chun dul i ngleic
 le fadhb na SCInna. Ar deireadh, bhain an anailís tairbhe freisin as ionchur na
 saineolaithe SCInna is fearr ar domhan laistigh agus lasmuigh den Aontas.
 Measúnú tionchair
 Aithníodh roghanna éagsúla chun aghaidh a
 thabhairt ar cheist na SCInna, agus go háirithe chun aghaidh a thabhairt ar
 gach gné den fhadhb a aithníodh, ach le leibhéal difriúil uaillmhéine.
 Bunaithe ar aiseolas ón gcomhairliúchán,
 aithníodh roinnt leibhéal uaillmhéine agus idirghabhála do gach ceann de na
 cuspóirí oibriúcháin a roghnaíodh trí anailís a dhéanamh ar an bhfadhb, rud a
 thug fo-roghanna éagsúla maidir le dearadh na hionstraime reachtaí. Scagadh
 tosaigh ba chúis le fo-roghanna nach raibh indéanta, nó nach raibh chomh
 héifeachtach le cinn eile, a chur ar leataobh. I gcás gach rogha a aithníodh,
 tugadh aghaidh ar gach ceann de na cuspóirí oibríochtúla go córasach, agus
 moladh bearta praiticiúla chun dul i ngleic leis na SCInna.
 Chomh maith leis an rogha bhunlíne (rogha 0),
 a choimeádfadh an status quo ar bun, aithníodh na roghanna seo a leanas:
 Rogha 1 - Comhar a fheabhsú agus tacú le
 gníomhaíocht dheonach: San áireamh anseo bheadh
 treoirlínte, cóid chleachtais de réir earnála agus feachtais ardaithe feasachta
 agus oideachais eile a fhorbairt. D'fhéachfadh an rogha seo freisin le comhar
 idir na Ballstáit a chothú chun córas luathrabhaidh agus mearfhreagartha a
 bhunú. D'fhéadfadh an Coimisiún tionscnaimh atá ann cheana sa réimse seo a chur
 chun cinn trí fheachtais chumarsáide.
 Rogha 2.1 – Bun‐ionstraim
 reachtach: Cuimsíonn sé seo sraith oibleagáidí
 dlíthiúla a thoirmeascann SCInna áirithe a liostaítear mar SCInna is ábhar imní
 don Aontas a allmhairiú, a choimeád, a dhíol, a cheannach agus a mhalartú. Dhéanfaí
 oibleagáidí breise a nascadh le SCInna is ábhar imní don Aontas a scaoileadh
 isteach sa timpeallacht, mearfhreagairt ar SCInna nuabhunaithe is ábhar imní
 don Aontas agus SCInna is ábhar imní don Aontas atá leata go fairsing a bhainistiú.
 Rogha 2.2 – Bun‐ionstraim
 reachtach + ceadanna le SCInna is ábhar imní do Bhallstáit a scaoileadh: Rachadh an rogha seo thar an liosta SCInna is ábhar imní don Aontas le
 scaoileadh isteach sa timpeallacht, trí cheadanna do SCInna is ábhar imní le Ballstáit
 a éileamh.
 Rogha 2.3 – Bun‐ionstraim
 reachtach + cosc dian ginearálta ar scaoileadh na speiceas coimhthíoch, ach
 amháin má fuarthas iad a bheith sábháilte: Rachadh an
 rogha seo thar an liosta SCInna is ábhar imní don Aontas le scaoileadh isteach
 sa timpeallacht trí scaoileadh aon speicis choimhthígh a thoirmeasc mura
 mbeidís ar liosta Aontais de speicis choimhthíocha atá ceadaithe le scaoileadh.
 Rogha 2.4 – Bun‐ionstraim
 reachtach + oibleagáid SCInna nuabhunaithe is ábhar imní don Aontas a dhíothú go
 tapa: Faoin rogha seo, maidir le mearfhreagairt, ní
 bheadh rogha ag na Ballstáit, ach bheadh oibleagáid orthu aon SCInna
 nuabhunaithe is ábhar imní don Aontas a dhíothú go tapa agus faisnéis a roinnt. Is féidir maoluithe má cheadaíonn an Coimisiún
 iad.
 Coimeádadh rogha 2.4 agus tá méid suntasach de
 sa togra seo.
 3. EILIMINTÍ DLÍ AN TOGRA
 Bunús Dlí
 Is é is bunús dlí don togra seo Airteagal 192(1)
 den Chonradh ar Fheidhmiú an Aontais Eorpaigh, le cuspóirí an AE a chur chun
 feidhme maidir le cáilíocht an chomhshaoil a
 chaomhnú, a chosaint agus a fheabhsú, sláinte an duine a chosaint, úsáid
 stuama, réasúnta acmhainní nádúrtha a bhaint amach, bearta a chur chun cinn a
 bhaineann le fadhbanna réigiúnacha nó domhanda maidir
 leis an gcomhshaol.
 Coimhdeacht
 Is gá beart ar leibhéal an Aontais toisc go
 bhfuil fadhbanna SCInna ag méadú agus gur fadhbanna trasteorann iad. I
 bhfianaise na heaspa gníomhaíochta ar leibhéal an Aontais, tá bearta á gcur i
 bhfeidhm ag na Ballstáit chun dul i ngleic leis an bhfadhb ar an leibhéal
 náisiúnta. Tá siad ag infheistiú acmhainní agus iarrachtaí le SCInna
 díobhálacha a dhíothú ach is féidir an bonn a bhaint de na hiarrachtaí sin de
 dheasca easpa gníomhaíochta i mBallstát comharsanachta ina bhfuil an speiceas i
 láthair freisin. Chomh maith céanna, níl aon bheart comhordaithe Aontais lena
 áirithiú go nglacfaidh Ballstáit bearta prasa chun leasa na mBallstát eile nach
 bhfuil tionchar orthu fós nuair a thagann SCInna isteach san Aontas ar dtús. Ina
 theannta sin, ní mór cosaint an mhargaidh inmheánaigh - agus saorchúrsaíocht
 earraí - a chur san áireamh. Cinnteoidh cur
 chuige comhordaithe soiléireacht dhlíthiúil agus cothrom iomaíochta do na
 hearnálacha sin a bhíonn ag úsáid nó ag trádáil speiceas coimhthíoch, agus
 ilroinnt an mhargaidh inmheánaigh i ngeall ar shrianta éagsúla ar thráchtálú
 SCInna idir na Ballstáit a sheachaint.
 Tá na hiarrachtaí reatha an‐ilroinnte agus
 neamh‐chomhsheasmhach, agus fágann siad bearnaí suntasacha sna beartais. Is
 cúis iadsan le neamhéifeachtúlacht agus ní réitíonn siad fadhb na SCInna. Beidh
 gá le meascán de bhearta Aontais agus de bhearta náisiúnta, réigiúnacha agus
 áitiúla, i gcomhréir le prionsabal na coimhdeachta. Mar sin féin, méadóidh cur
 chuige comhtháite ar leibhéal an Aontais éifeachtacht na mbeart.
 Treoirphrionsabail
 Cuireann an togra chun cinn bearta atá
 bunaithe ar na treoirphrionsabail seo a leanas:
 Tosaíocht - Tá os cionn 12 000 speiceas
 coimhthíoch san AE, agus tá 10 go 15 % acu ag déanamh damáiste (rud a
 chiallaíonn 1200-1800 speicis choimhthíocha ionracha) agus bíonn cinn nua ag
 teacht isteach i gcónaí. Tá go leor scóipe do chur chuige tosaíochta,
 comhréireach, a thógfaidh ar iarrachtaí a rinneadh cheana agus a mhéadóidh
 éifeachtacht agus éifeachtúlacht an bhirt reatha.
 Bogadh i dtreo an choisc - Aithnítear an cosc
 go hidirnáisiúnta mar an bealach is éifeachtaí le fadhb na SCInna a sheachaint.
 Fara bearta a dhíríonn ar chosc beidh gá le córas luathrabhaidh éifeachtach le
 gníomhú go pras faoi na speicis á éalaíonn ó na bearta coisc.
 Ag tógáil ar na córais atá ann cheana féin -
 Tá obair luachmhar á déanamh cheana féin san Aontas ar an leibhéal náisiúnta
 agus ar leibhéal an Aontais. Tá faoin togra seo éifeachtúlacht an chórais a
 uasmhéadú agus lánúsáid a bhaint as a bhfuil ann cheana féin.
 Cur chuige de réir a chéile, céimnithe -- Ní
 mór deimhneacht dhlíthiúil agus dearbhú maidir le méid agus costais na mbeart a
 mbeidh súil leo uathu do na Ballstáit. Dá bhrí sin, áirítear sa togra seo
 tosaíocht do speicis choimhthíocha ionracha atá bunaithe ar chritéir liostála an‐dian,
 chomh maith le huasteorannú tosaigh ar líon na speiceas tosaíochta don 3 %
 tosaigh de thart ar 1500 speiceas coimhthíoch ionrach san Eoraip. Thairis sin,
 ceadóidh clásal athbhreithnithe an córas a fhorbairt go comhleanúnach agus
 tógáil ar an taithí a fuarthas. Ní bheidh aon leathnú ar liosta na speiceas is
 ábhar imní don AE go dtí tar éis an athbhreithnithe sin.
 Struchtúr an togra
 Caibidil I -- Forálacha ginearálta. Leagtar amach sa roinn seo ábhar, raon feidhme agus oibleagáid bhunúsach
 an togra. Soláthraíonn sé freisin na huirlisí le tosaíocht a thabhairt do na
 SCInna is ábhar imní don Aontas le go gcuirfear acmhainní an Aontais ar fáil in
 ord tosaíochta ar bhonn riosca agus na fianaise eolaíche.
 Caibidil II – Cosc. Leagtar amach sa roinn seo na bearta is gá chun cosc a chur le hSCInna
 a thabhairt isteach san Aontas nó iad a scaoileadh sa timpeallacht.
 Caibidil III - luathbhrath díothú tapa. Leagann an roinn seo amach na huirlisí chun a áirithiú go bhféadfar
 SCInna is ábhar imní don Aontas a bhrath go luath sa timpeallacht, agus ag
 teorainneacha an Aontais agus tugann sí tuairisc ar na bearta a spreagtar nuair
 a bhraitear na SCInna sin.
 Caibidil IV – Bainistiú ar SCInna atá leata
 go fairsing. Leagann an roinn seo amach na
 hoibleagáidí atá riachtanach chun dul i ngleic le hSCInna is ábhar imní don
 Aontas atá i láthair san Aontas cheana féin nó le cinn nua a d'éalaigh ó na
 bearta um chosc agus na bearta um luathbhrath agus ar éirigh leo leathadh go
 fairsing.
 Caibidil IV -- Forálacha críochnaitheacha. Leagtar amach sa roinn seooibleagáidí tuairiscithe agus na huirlisí dlí
 is gá chun cur chun feidhme, cur i bhfeidhm agus athbhreithniú na mbeart atá
 beartaithe a áirithiú.
 4. IMPLEACHT BUISÉADACH
 Ní bheidh ach roinnt impleachtaí airgeadais teoranta
 a bheidh le maoiniú faoi Cheannteideal 5 den Chreat Maoinithe Ilbhliantúil 2014-2020
 don Choiste faoi Airteagal 22. Féach Fiche Airgeadais atá i gceangal leis
 seo.
 2013/0307 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS
 ÓN gCOMHAIRLE
 maidir le tabhairt isteach agus leathadh
 speiceas coimhthíoch ionrach a chosc agus a bhainistiú
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH,
 Ag féachaint don Chonradh ar Fheidhmiú an
 Aontais Eorpaigh, agus go háirithe Airteagal 192(1) de,
 Ag féachaint don togra ón gCoimisiún Eorpach,
 Tar éis an dréachtghníomh reachtach a chur
 chuig na parlaimintí náisiúnta,
 Ag féachaint don tuairim ó Choiste Eacnamaíoch
 agus Sóisialta na hEorpa[3]
 Ag féachaint don tuairim ó Choiste na Réigiún[4],
 Ag gníomhú dóibh i gcomhréir leis an ngnáthnós
 imeachta reachtach,
 De bharr an méid seo a leanas:
 (1) Ní hábhar imní i gcónaí go
 dtagann speicis choimhthíocha, cibé acu ainmhithe, plandaí, fungais nó
 miocrorgánaigh, go háiteanna nua. Mar sin féin, is féidir le fo-thacar sonrach
 de speicis choimhthíocha éirí ionrach agus tionchar díobhálach tromchúiseach a
 bheith aige ar bhithéagsúlachta agus sheirbhísí éiceachórais, chomh maith le
 tionchair eacnamaíocha agus sóisialta eile, ar cheart a chosc. Tá thart ar 12
 000 speiceas sa timpeallacht san Aontas agus i dtíortha eile na hEorpa atá
 coimhthíoch, agus meastar thart ar 10 go 15% acu a bheith ionrach.
 (2) Tá speicis choimhthíocha
 ionracha ar cheann de na bagairtí príomhúla ar bhithéagsúlacht agus ar
 sheirbhísí éiceachórais, go háirithe in éiceachórais atá iargúlta go geografach
 agus ó thaobh éabhlóide, amhail oileáin bheaga, agus is féidir gur mó an baol a
 bhaineann le speicis den sórt sin i ngeall ar mheadú a theacht ar thrádáil
 domhanda, iompar, turasóireacht agus athrú aeráide.
 (3) Is féidir leis an mbagairt ar
 bhithéagsúlacht agus ar sheirbhísí éiceachórais a thagann ó speicis
 choimhthíocha ionracha a bheith i bhfoirmeacha éagsúla, mar shampla dul i gcion
 go mór ar speicis dhúchasacha agus struchtúr agus feidhm éiceachóras trí athrú
 gnáthóg, creachóireacht, iomaíocht, tarchur galar, dí-áitiú na speiceas
 dúchasach ar fud céatadáin shuntasaigh raoin agus éifeachtaí géiniteacha trí
 hibridiú. Ina theannta sin, is féidir le speicis choimhthíocha ionracha
 tionchar suntasach diúltach a imirt ar shláinte an duine agus ar an ngeilleagar
 freisin. Níl ach eiseamail bheo, nó codanna atá in ann atáirgeadh, ina mbagairt
 do bhithéagsúlachta agus seirbhísí éiceachórais, do shláinte an duine nó don
 gheilleagar.
 (4) Tá an tAontas, mar pháirtí
 don Choinbhinsiún maidir leis an Éagsúlacht Bhitheolaíoch, arna fhormheas le
 Cinneadh 93/626/CEE ón gComhairle[5]
 faoi cheangal ag na forálacha in Airteagal 8(h), faoina ndéanfaidh na
 Páirtithe, chomh fada agus is féidir agus de réir mar is iomchuí, 'cosc a chur
 ar thabhairt isteach na speiceas coimhthíoch a bhagraíonn ar éiceachórais,
 gnáthóga nó speicis nó iad a rialú nó a dhíothú'.
 (5) Tá an tAontas, mar pháirtí
 don Choinbhinsiún maidir le Caomhnú Fhiadhúlra agus Ghnáthóga Nádúrtha na
 hEorpa (Coinbhinsiún Bern), arna fhormheas le Cinneadh 82/72/EEC ón
 gComhairle[6],
 tar éis tabhairt faoi gach beart iomchuí chun caomhnú ghnáthóga na speiceas
 fauna agus flora fiáine a áirithiú.
 (6) Ba cheart é a
 bheith de phríomhchuspóir ag an Rialachán seo éifeachtaí díobhálacha speiceas
 coimhthíoch ionrach ar bhithéagsúlacht agus ar sheirbhísí éiceachórais a chosc,
 a íoslaghdú, a mhaolú, chomh maith lena dtionchar eacnamaíoch agus sóisialta a
 laghdú, chun tacú le cuspóirí na dTreoracha seo a leanas a bhaint amach – Treoir 2009/147/CE
 ó Pharlaimint na hEorpa agus ón gComhairle an 30 Samhain 2009 maidir
 le héin fhiáine a chaomhnú[7],
 Treoir 92/43/CEE ón gComhairle an 21 Bealtaine 1992 maidir le
 gnáthóga nádúrtha agus fauna agus flora fiáine a chaomhnú[8], Treoir 2008/56/CE ó Pharlaimint
 na hEorpa agus ón gComhairle an 17 Meitheamh 2008 lena mbunaítear
 creat do ghníomhaíocht Comhphobail i réimse an bheartais chomhshaoil mhuirí
 (Creat‐Treoir um Straitéis Mhuirí)[9]
 agus Treoir 2000/60/CE ó Pharlaimint na hEorpa agus ón gComhairle an 23 Deireadh
 Fómhair 2000 lena mbunaítear creat do ghníomhaíocht Comhphobail i réimse an
 bheartais uisce[10],
 .
 (7) Tá roinnt speiceas a théann
 ar imirce go nádúrtha mar fhreagra ar athruithe ar an gcomhshaol. Dá bhrí sin,
 níor cheart iad a mheas mar speicis choimhthíocha ina dtimpeallacht nua agus tá
 siad eisiata dá bhrí sin ó raon feidhme na rialacha nua maidir le speicis
 choimhthíocha ionracha.
 (8) Ar leibhéal an Aontais, sa
 togra le haghaidh Rialacháin nua ó Pharlaimint na hEorpa agus ón gComhairle
 maidir le Sláinte Ainmhithe[11]
 tá forálacha maidir le galair ainmhithe, agus sa Rialachán nua ó Pharlaimint na
 hEorpa agus ón gComhairle maidir le bearta cosanta i gcoinne lotnaidí plandaí[12] tá foráil maidir le rialacha
 lotnaidí plandaí, agus i dTreoir 2001/18/CE ó Pharlaimint na hEorpa agus
 ón gComhairle an 12 Márta 2001 maidir le scaoileadh réamhbheartaithe
 orgánach géinmhodhnaithe sa timpeallacht agus lena n‐aisghairtear Treoir 90/220/CEE
 ón gComhairle[13]
 leagtar amach an córas is infheidhme ar orgánaigh ghéinmhodhnaithe. Dá bhrí sin, ba cheart do na rialacha nua maidir
 le speicis choimhthíocha ionracha ailíniú seachas forluí leis na gníomhartha
 Aontais sin agus ní bheidh feidhm acu maidir le horgánaigh ar a ndíríonn na
 gníomhartha sin.
 (9) Déantar foráil do rialacha
 maidir le speicis choimhthíocha áirithe a údarú lena n‐úsáid chun críocha
 áirithe i Rialachán (CE) Uimh. 708/2007
 an 11 Meitheamh 2007 ón gComhairle maidir le húsáid speiceas coimhthíoch agus
 speicis atá in easnamh go háitiúil sa dobharshaothrú[14], Rialachán (AE) Uimh. 528/2012
 ó Pharlaimint na hEorpa agus ón gComhairle an 22 Bealtaine, 2012 maidir le
 táirgí bithicíde a chur ar fáil ar an margadh agus a úsáid[15], agus Rialachán (CE) Uimh. 1107/2009
 ó Pharlaimint na hEorpa agus ón gComhairle an 21 Deireadh Fómhair 2009 maidir
 le táirgí cosanta plandaí a chur ar an margadh agus lena n‐aisghairtear Treoir 79/117/CEE
 agus Treoir 91/414/CEE[16]. Údaraíodh úsáid speiceas áirithe cheana faoi na
 córais sin ag an am a tháinig na rialacha nua seo i bhfeidhm mar nach bhfuil
 rioscaí do-ghlactha iontu ó thaobh an chomhshaoil, shláinte an duine agus an
 gheilleagair. D'fhonn creat dlíthiúil comhleanúnach a áirithiú, ba cheart na
 speicis sin a eisiamh ó na rialacha nua mar sin.
 (10) Toisc go bhfuil speicis
 choimhthíocha ionracha líonmhar, is tábhachtach a áirithiú go dtabharfar
 tosaíocht do dhul i ngleic leis an bhfo-thacar de speicis choimhthíocha
 ionracha a mheastar a bheith ina ábhar imní don Aontas. Ba cheart liosta de
 speicis choimhthíocha ionracha den sórt sin a mheastar a bheith ina n‐ábhar
 imní don Aontas a tharraingt suas dá bhrí sin. Ba cheart a mheas gur ábhar imní
 don Aontas iad speicis choimhthíocha ionracha má bhíonn an damáiste arb iad is
 cúis leis sna Ballstáit chomh suntasach sin gur údar maith é le bearta tiomnaithe
 a ghlacadh a leathnaíonn a raon feidhme ar fud an Aontais, lena n‐áirítear sna
 Ballstáit nach bhfuil faoi thionchar nó gurb ar éigean a bheidís faoi
 thionchar, fiú. D'fhonn a áirithiú go bhfanfaidh an fo-thacar de speicis
 choimhthíocha ionracha is ábhar imní don Aontas comhréireach, ba cheart an
 liosta a fhorbairt ag teacht le cur chuige céimnithe, de réir a chéile, lena n‐áirítear
 uasteorannú tosaigh ar líon na speiceas coimhthíoch ionrach is ábhar imní don
 Aontas go dtí an chéad 3 % de thart ar 1500 speiceas coimhthíoch ionrach
 san Eoraip agus a bheith dírithe ar na speicis sin atá ina gcúis le damáiste
 mór eacnamaíoch, nó ar dócha iad a bheith ina gcúis leis sin, lena n‐áirítear
 an damáiste ó chaillteanas bithéagsúlachta.
 (11) Na critéir le speicis choimhthíocha
 ionracha a mheastar a bheith ina n‐ábhar imní don Aontas a liostú, is iad an
 phríomhionstraim chun na rialacha nua seo a chur i bhfeidhm. Déanfaidh an
 Coimisiún a dhícheall le togra le haghaidh liosta a bhunófar ar na critéir sin
 a chur faoi bhráid an Choiste laistigh de bhliain amháin ó theacht i bhfeidhm
 na reachtaíochta seo. Ba cheart a áireamh sna critéir measúnú riosca de bhun na
 bhforálacha is infheidhme faoi Chomhaontuithe na hEagraíochta Domhanda Trádála
 maidir le srian a chur le trádáil ar speicis.
 (12) D'fhonn comhlíonadh rialacha
 na hEagraíochta Domhanda Trádála agus cur i bhfeidhm comhleanúnach na rialacha
 nua seo a áirithiú, ba cheart critéir chomhchoiteanna a bhunú chun an measúnú
 riosca a dhéanamh. Ba cheart do na critéir sin caighdeáin náisiúnta agus
 idirnáisiúnta atá ann cheana a úsáid nuair is iomchuí agus ba cheart go
 gcuimseoidís gnéithe éagsúla de shaintréithe na speiceas, an riosca agus na
 modhanna iontrála isteach san Aontas, tionchar diúltach eacnamaíoch, sóisialta
 agus bithéagsúlachta na speiceas, tairbhí féideartha na n‐úsáidí agus na
 costais a bhaineann le maolú chun iad a chur i gcomparáid leis na tionchair
 dhiúltacha, chomh maith le réamhaisnéis chainníochtaithe ar chostais an
 damáiste don chomhshaol, agus an damáiste eacnamaíoch agus sóisialta ar
 leibhéal an Aontais, agus an tábhacht don Aontas á léiriú, le bearta breise a
 dhlisteanú. D'fhonn an córas a fhorbairt de réir a chéile agus tógáil ar an
 taithí a fuarthas, ba cheart an cur chuige foriomlán a mheas tar éis cúig
 bliana.
 (13) Tá roinnt ainmhithe
 coimhthíocha ionracha san áireamh in Iarscríbhinn B a ghabhann le Rialachán
 (CE) Uimh. 338/97 ón gComhairle an 9 Nollaig 1996 maidir le
 speicis fauna agus flora fiáine a chosaint trí thrádáil iontu a rialáil,[17], agus tá cosc ar a n‐allmhairiú
 isteach san Aontas i ngeall ar a gcarachtar ionrach aitheanta agus toisc go
 bhfuil tionchar diúltach ar speicis dhúchasacha acu. Seo iad na speicis sin: Callosciurus
 erythraeus, Sciurus carolinensis, Oxyura jamaicensis, Lithobates (Rana) catesbeianus,
 Sciurus niger, Chrysemys picta, Trachemys scripta elegans. Chun creat
 dlíthiúil comhleanúnach agus rialacha aonfhoirmeacha ar leibhéal an Aontais
 maidir le speicis choimhthíocha ionracha a áirithiú, ba cheart na hainmhithe
 choimhthíocha ionracha sin a mheas mar ábhar tosaíochta do liostú mar speicis
 choimhthíocha ionracha is ábhar imní don Aontas.
 (14) Is inmhianaithe ó thaobh an
 chomhshaoil an cosc go ginearálta agus is éifeachtaí ó thaobh costas de é ná
 frithghníomh tar éis an ionraidh, agus ba cheart tosaíocht a thabhairt dó, agus
 toisc gur féidir speicis nua a thabhairt isteach de shíor san Aontas agus toisc
 go bhfuil speicis choimhthíocha ag leathadh agus ag leathnú a raoin, ní mór a
 áirithiú go ndéanfar athbhreithniú leanúnach ar liosta na speiceas coimhthíoch
 ionrach is ábhar imní don Aontas go gcoinneofar cothrom le dáta é.
 (15) D'fhéadfadh roinnt de na
 speicis atá ionrach san Aontas a bheith dúchasach i roinnt de na Réigiúin is
 Forimeallaí san Aontas agus vice versa. Sa Teachtaireacht ón gCoimisiún maidir
 le "Na réigiúin is forimeallaí: sócmhainn don
 Eoraip"[18]
 aithníodh go n‐éilíonn bithéagsúlacht ar leith na réigiúin is forimeallaí
 bearta a fhorbairt agus a chur chun feidhme chun speicis choimhthíocha ionracha
 a chosc agus a bhainistiú sna réigiúin sin mar atá sainithe sa Chonradh ar
 Fheidhmiú an Aontais Eorpaigh ag cur san áireamh Chinneadh 2010/718/AE ón
 gComhairle Eorpach an 29 Deireadh Fómhair 2010 lena leasaítear an
 stádas i leith an Aontais Eorpaigh atá ag oileán Saint‐Barthélemy[19] agus Chinneadh 2012/419/AE
 ón gComhairle Eorpach an 11 Iúil 2012 lena leasaítear stádas Mayotte
 i leith an Aontais Eorpaigh[20].
 Dá bhrí sin, ba cheart go mbeadh feidhm le forálacha go léir na rialacha nua
 sna Réigiúin is Forimeallaí san Aontas ach amháin i gcás forálacha a bhaineann
 le speicis choimhthíocha ionracha is ábhar imní don Aontas atá dúchasach sna
 réigiúin sin. Ina theannta sin, chun foráil a dhéanamh maidir leis an gcosaint
 is gá ar an mbithéagsúlacht sna réigiúin sin, ní mór do na Ballstáit lena
 mbaineann liostaí ar leith de speicis choimhthíocha ionracha sna Réigiúin is
 Forimeallaí, ar cheart na rialacha nua seo a chur i bhfeidhm orthu freisin, a
 tharraingt suas mar chomhlánú ar liosta na speiceas coimhthíoch ionrach is
 ábhar imní don Aontas.
 (16) Dúshlán trasteorann don Aontas
 ar fad is ea na rioscaí agus na hábhair imní a bhaineann le speicis
 choimhthíocha ionracha. Ní mór, dá bhrí sin, toirmeasc a chur, ar leibhéal an
 Aontais, ar speiceas coimhthíoch ionrach is ábhar imní don Aontas a thabhairt
 isteach san Aontas go beartaithe, ar iad a atáirgeadh, a chur ag fás, a iompar,
 a cheannach, a dhíol, a úsáid, a mhalartú, a choinneáil agus a scaoileadh chun
 a áírithiú go ndéanfar beart comhsheasmhach ar fud an Aontais ionas go ndéanfar
 saobhadh ar an margadh inmheánach a sheachaint agus d'fhonn easpa birt i
 mBallstát amháin a bhainfeadh an bonn de na bearta a glacadh i mBallstát eile a
 sheachaint.
 (17) D'fhonn taighde eolaíoch agus
 gníomhaíochtaí caomhnaithe ex-situ a chumasú, ní foláir rialacha sonracha
 maidir le speicis choimhthíocha ionracha is ábhar imní don Aontas a chur ar
 fáil faoi réir na ngníomhaíochtaí sin. Ba cheart na gníomhaíochtaí sin a chur i
 gcrích i saoráidí iata ina bhfuil na horgánaigh faoi choinneáil shrianta agus
 na bearta uile is gá á nglacadh chun éalú nó scaoileadh neamhdhleathach
 speiceas coimhthíoch ionrach is ábhar imní don Aontas a sheachaint.
 (18) D'fhéadfadh sé tarlú go
 dtiocfadh speicis choimhthíocha nár aithníodh go fóill mar speicis
 choimhthíocha ionracha is ábhar imní don Aontas chun cinn ag teorainneacha an
 Aontais nó go dtiocfaí orthu i gcríoch an Aontais. Ba cheart an rogha a
 thabhairt do na Ballstáit, dá bhrí sin, bearta áirithe éigeandála a ghlacadh ar
 bhonn na fianaise eolaíche atá ar fáil. Dhéanfadh bearta éigeandála den sórt
 sin foráil maidir le freagairt láithreach i gcoinne speiceas a bhféadfadh
 rioscaí a bheith lena dtabhairt isteach, a mbunú agus a scaipeadh sna tíortha
 sin, fad is a bheadh na Ballstáit ag déanamh measúnaithe ar na rioscaí a
 bhaineann leo dáiríre, ag teacht leis na forálacha is infheidhme de Chomhaontuithe
 na hEagraíochta Domhanda Trádála, go háirithe d'fhonn go n‐aithneofaí na
 speicis sin mar speicis choimhthíocha ionracha is ábhar imní don Aontas. Is gá
 bearta éigeandála náisiúnta a cheangal leis an bhféidearthacht bearta
 éigeandála a ghlacadh ar leibhéal an Aontais d'fhonn forálacha chomhaontuithe
 na hEagraíochta Domhanda Trádála a chomhlíonadh. Thairis sin, threalmhódh
 bearta éigeandála ar leibhéal an Aontais an tAontas gníomhú go tapa i gcás ina
 mbeadh speiceas nua coimhthíoch ionrach ann, nó an baol go dtiocfadh sé, i
 gcomhréir le prionsabal an réamhchúraim.
 (19) Ba cheart go mbeadh ar chumas
 na mBallstát bearta níos déine a dhéanamh chun dul i ngleic le speicis
 choimhthíocha ionracha agus chun bearta a ghlacadh go réamhghníomhach i leith
 aon speicis nach bhfuil liostaithe mar speicis choimhthíocha ionracha is ábhar
 imní don Aontas. D'fhonn seasamh níos réamhghníomhaí maidir le speicis
 neamhliostaithe a ghlacadh, ba cheart go mbeadh sé mar cheangal, dá bhrí sin,
 nach mór údarú a eisiúint i ndáil le le speicis choimhthíocha ionracha nach
 bhfuil liostaithe mar speicis choimhthíocha ionracha is ábhar imní don Aontas a
 scaoileadh isteach sa timpeallacht má tá fianaise ag na Ballstáit go mbaineann
 riosca leo. Bunaíodh rialacha mionsonraithe maidir le húdarú na speiceas
 coimhthíoch a bhíonn le húsáid i ndobharshaothrú cheana féin le Rialachán (CE) Uimh. 708/2007
 ón gComhairle an 11 Meitheamh 2007 agus ba cheart go gcuirfeadh
 Ballstáit san áireamh sa chomhthéacs seo é.
 (20) Tá cuid mhór speiceas
 coimhthíoch ionrach a thugtar isteach go neamhbheartaithe san Aontas. Is
 ríthábhachtach, dá bhrí sin, na conairí trína dtugtar isteach iad go
 neamhbheartaithe a bhainistiú. Ba ghá gníomhaíocht sa réimse seo a bheith de
 réir a chéile, mar gheall ar an taithí measartha teoranta sa réimse seo. Ba
 cheart go gcuimseodh an ghníomhaíocht sin bearta deonacha, ar nós na mbeart atá
 molta i dTreoirlínte na hEagraíochta Muirí Idirnáisiúnta um Rialú agus
 Bainistiú Bithsmálaithe ar Long, agus bearta sainordaitheacha, agus ba cheart
 di tógáil ar an taithí a fuarthas san Aontas agus sna Ballstáit i mbainistiú
 conairí áirithe, lena n‐áirítear bearta a bunaíodh tríd an gCoinbhinsiún
 Idirnáisiúnta um Rialú agus Bainistiú Uisce Ballasta agus Dríodar Long.
 (21) D'fhonn bonn eolais
 leordhóthanach a fhorbairt chun aghaidh a thabhairt ar na fadhbanna a
 tharraingíonn speicis choimhthíocha ionracha, is tábhachtach go dtabharfadh na
 Ballstáit faoi thaighde, faireachán agus faireachas ar speicis den sórt sin. Toisc
 gurb iad córais faireachais an tslí is iomchuí le speicis choimhthíocha
 ionracha nua a luathbhrath agus chun dáileadh speiceas atá bunaithe cheana féin
 a chinneadh, ba cheart suirbhéanna spriocdhírithe agus suirbhéanna ginearálta
 araon a áireamh iontu agus tairbhe a bhaint as rannpháirtíocht na n‐earnálacha
 agus na bpáirtithe leasmhara éagsúla, lena n‐áirítear pobail áitiúla. Ba cheart
 go mbeadh aird leanúnach á tabhairt ar aon speiceas ionrach nua in áit ar bith
 san Aontas mar chuid de na córais faireachais. Ar mhaithe le héifeachtúlacht
 agus éifeachtacht ó thaobh costais, ba cheart na córais atá ann cheana um rialú
 teorainneacha, faireachán agus faireachas a bunaíodh cheana féin i reachtaíocht
 an Aontais a chur i bhfeidhm, go háirithe na córais sin atá leagtha amach i
 dTreoracha 2009/147/CE, 92/43/CEE, 2008/56/CE agus 2000/60/CE.
 (22) Ba cheart go ndéanfaí
 rialuithe oifigiúla ar ainmhithe agus ar phlandaí d'fhonn cosc a chur le
 speicis choimhthíocha ionracha a thabhairt isteach go beartaithe. Ba cheart go
 dtiocfadh ainmhithe agus plandaí beo isteach san Aontas trí phoist um rialú
 teorann arna ainmniú ag na Ballstáit i gcomhréir le Rialachán (AE)
 Uimh. XXX/XXXX [maidir le rialuithe oifigiúla COM (2013) 265]. D'fhonn gnóthúcháin
 éifeachtachta a áirithiú agus chun cruthú córas rialuithe teorann atá
 comhthreomhar a sheachaint, ba cheart a fhíorú an speicis choimhthíocha
 ionracha is ábhar imní don Aontas iad na speicis sin ag an gcéad Phost um Rialú
 Teorann Iontrála. Ainmhithe agus plandaí nach dtagann faoi raon feidhme
 Rialachán (AE) Uimh. XXX/XXXX [maidir le rialuithe oifigiúla COM (2013)
 265] nó a bhfuil díolmhú acu ó rialuithe oifigiúla ag poist um rialú ag
 teorainneacha, tiocfaidh siad isteach i gcríoch custaim an Chomhphobail trí
 phointí iontrála eile agus beidh siad faoi réir seiceálacha ansin.
 (23) Tar éis do speiceas
 coimhthíoch ionrach teacht isteach, tá géarghá le luathbhrath agus bearta
 díothaithe tapa le cosc a chur lena mbunú agus lena scaipeadh. Go minic, is é
 an fhreagairt is éifeachtúla agus is éifeachtaí ó thaobh costais an líon iomlán
 a dhíothú, a luaithe is féidir fad a bhíonn líon na n‐eiseamal teoranta go
 fóill. I gcás nach bhfuil díothú indéanta nó gur mó na costais a bhaineann le
 díothú san fhadtéarma ná na tairbhí don chomhshaol,agus na tairbhí eacnamaíocha
 agus sóisialta, ba cheart bearta srianta agus rialaithe a chur i bhfeidhm.
 (24) Díothú agus bainistiú roinnt
 speiceas coimhthíoch ionrach, cé go bhfuil gá leis, d'fhéadfadh sé pian,
 anacair, eagla nó cineálacha eile fulaingthe a spreagadh sna hainmhithe fiú
 nuair a úsáidtear na modhanna teicniúla is fearr atá ar fáil. Ar an gcúis sin,
 ba cheart do na Ballstáit agus aon oibreoir a bhfuil baint aige le díothú,
 rialú nó srianadh speiceas coimhthíoch ionrach na bearta uile is gá a dhéanamh
 le pian, anacair agus fulaingt na n‐ainmhithe le linn an phróisis a íoslaghdú,
 ag cur san áireamh a mhéid is féidir, na cleachtais is fearr sa réimse, mar
 shampla na Treoirphrionsabail ar Leas Ainmhithe a d'fhorbair an Eagraíocht
 Dhomhanda um Shláinte Ainmhithe (OIE).
 (25) Is gnách go ndéanann speicis
 choimhthíocha ionracha damáiste d'éiceachórais agus go laghdaíonn siad a n‐athléimneacht.
 Dá bhrí sin, is gá bearta athchóirithe chun athléimneacht na n‐éiceachóras ar
 ionraí a neartú, an damáiste a rinneadh a dheisiú agus chun feabhas a chur ar
 stádas caomhnaithe na speiceas agus a ngnáthóg i gcomhréir le hAirteagal 4
 de Threoir 2009/147/CE agus Airteagal 6 de 92/43/CEE, stádas
 éiceolaíoch uiscí dromchla intíre, uiscí trasdultacha, uiscí cósta agus
 screamhuisce i gcomhréir le hAirteagal 11 de Threoir 2000/60/CE, agus
 stádas comhshaoil na n‐uiscí mara i gcomhréir le hAirteagal 13 de Threoir 2008/56/CE.
 (26) Ba cheart go dtacódh córas
 faisnéise láraithe le córas le dul i ngleic le speicis choimhthíocha ionracha,
 córas a thiomsódh an t‐eolas atá ann cheana maidir le speicis choimhthíocha san
 Aontas agus a cheadódh rochtain ar fhaisnéis maidir le láithreacht speiceas, a
 leathadh, a n‐éiceolaíocht, stair ionraidh agus gach eolas eile is gá le tacú
 le cinntí beartais agus bainistíochta.
 (27) Bunaítear ke Treoir 2003/35/CE
 ó Pharlaimint na hEorpa agus ón gComhairle an 26 Bealtaine 2003 lena
 bhforáiltear do rannpháirtíocht an phobail i leith pleananna agus cláir áirithe
 a bhaineann leis an gcomhshaol a tharraingt suas[21] creat le haghaidh
 comhairliúcháin phoiblí i gcinntí a bhaineann leis an gcomhshaol. I sainmhíniú
 gníomhaíochta i réimse na speiceas coimhthíoch ionrach, ba cheart go gcuirfeadh
 rannpháirtíocht éifeachtach phoiblí ar chumas an phobail tuairimí agus ábhair
 imní a chur in iúl, agus ar chumas na gcinnteoirí iad sin a chur san áireamh,
 tuairimí agus ábhair imní a d'fhéadfadh a bheith ábhartha do na cinntí sin, rud
 a mhéadóidh cuntasacht agus trédhearcacht an phróisis chinnteoireachta agus a
 chuirfidh le feasacht an phobail faoi shaincheisteanna comhshaoil agus a
 spreagfadh iad le tacú leis na cinntí a glacadh.
 (28) D'fhonn dálaí aonfhoirmeacha a
 áirithiú do chur i bhfeidhm an Rialacháin seo, chun liosta na speiceas
 coimhthíoch ionrach is ábhar imní don Aontas a ghlacadh agus a nuashonrú, le
 maoluithe a dheonú ón oibleagáid díothú go tapa agus chun bearta éigeandála
 Aontais a ghlacadh, ba cheart cumhachtaí cur chun feidhme a thabhairt don
 Choimisiún. Ba cheart na cumhachtaí sin a fheidhmiú i gcomhréir le Rialachán
 (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011
 lena leagtar síos na rialacha agus na prionsabail ghinearálta a bhaineann le
 sásraí maidir le rialú na mBallstát ar fheidhmiú an Choimisiúin ar a chuid
 cumhachtaí cur chun feidhme.[22].
 (29) D'fhonn na forbairtí eolaíocha
 is déanaí i réimse an chomhshaoil a chur san áireamh, ba cheart an chumhacht
 gníomhartha a ghlacadh i gcomhréir le hAirteagal 290 den Chonradh ar
 Fheidhmiú an Aontais Eorpaigh a tharmligean chuig an gCoimisiún i ndáil lena
 chinneadh conas an tátal a bhaint as go bhfuil speicis choimhthíocha ionracha
 in ann daonraí inmharthana a bhunú agus leathadh, chomh maith le leagan amach
 na ngnéithe comónta d'fhorbairt na measúnuithe riosca. Tá sé thar a bheith
 tábhachtach go rachaidh an Coimisiún i mbun comhairliúcháin iomchuí le linn a
 chuid oibre ullmhúcháin, lena n‐áirítear comhairliúchán le saineolaithe. Ba
 cheart don Choimisiún a áirithiú, agus gníomhartha tarmligthe á n‐ullmhú agus á
 dtarraingt suas aige, go ndéanfar na doiciméid ábhartha a tharchur go
 comhuaineach, go tráthúil agus go hiomchuí chuig Parlaimint na hEorpa agus
 chuig an gComhairle.
 (30) D'fhonn a ráthú go
 gcomhlíonfar an Rialachán seo, is tábhachtach go bhforchuirfidh na Ballstáit
 smachtbhannaí athchomhairleacha, éifeachtacha agus comhréireacha maidir le
 sáruithe, agus cineál agus tromchúis an tsáraithe á gcur san áireamh.
 (31) D'fhonn a chur ar chumas
 úinéirí neamhthráchtála leanúint lena gcuid n‐ainmhithe coimhdeachta a
 bhaineann le speiceas a liostaítear mar speicis choimhthíocha ionracha is ábhar
 imní don Aontas a choinneáil go dtí bás nádúrtha an ainmhí, ní mór bearta
 idirthréimhseacha a fhoráil, ar an gcoinníoll go gcuirfear na bearta go léir a
 chur i bhfeidhm le héalú nó atáirgeadh a sheachaint.
 (32) D'fhonn a chur ar chumas
 oibreoirí tráchtála, a bhféadfadh ionchas dlisteanach a bheith acu, mar shampla
 iad siúd a bhfuil údarú faighte acu i gcomhréir le Rialachán 708/2007, a
 stoc speiceas coimhthíoch ionrach is ábhar imní don Aontas a dhísciú nuair a
 thiocfaidh na rialacha nua seo i bhfeidhm, tá údar maith ann dhá bhliain a
 cheadú dóibh chun na heiseamail a mharú, a dhíol nó a thabhairt do bhunaíochtaí
 taighde nó caomhnaithe ex-situ.
 (33) Ós rud é nach féidir leis na
 Ballstáit cuspóir an Rialacháin seo, i.e. speicis choimhthíocha ionracha a
 chosc agus a bhainistiú, a bhaint amach go leordhóthanach agus gur fearr dá
 bhrí sin, mar gheall ar fhairsinge agus éifeachtaí na mbeart, is féidir é a
 bhaint amach ar leibhéal an Aontais, féadfaidh an tAontas bearta a ghlacadh, i
 gcomhréir le prionsabal na coimhdeachta a leagtar amach in Airteagal 5 den
 Chonradh ar an Aontas Eorpach. I gcomhréir le prionsabal na comhréireachta, mar
 a leagtar amach san Airteagal sin é, ní théann an gníomh seo thar a bhfuil
 riachtanach chun an cuspóir sin a bhaint amach,
 TAR ÉIS AN RIALACHÁN SEO A
 GHLACADH:
 CAIBIDIL I
 FORÁLACHA GINEARÁLTA
 Airteagal 1
 Ábhar
 Leagtar amach sa Rialachán seo rialacha chun
 an drochthionchar a bhíonn ag speicis choimhthíocha ionracha a thugtar isteach
 agus a leatar, go beartaithe agus go neamhbheartaithe, ar bhithéagsúlacht agus
 ar sheirbhísí éiceachórais a chosc, a íoslaghdú agus a mhaolú.
 Airteagal 2
 Raon Feidhme
 1. Tá feidhm ag an Rialachán seo
 maidir le gach speiceas coimhthíoch ionrach atá san Aontas mar atá sainmhínithe
 in Airteagal 3(2).
 2. Níl feidhm ag
 an Rialachán seo maidir leis an méid seo a leanas:
 (a)
 speicis a dtagann athrú ar a raon nádúrtha gan
 idirghabháil ón duine, mar fhreagairt ar dhálaí athraitheacha éiceolaíocha agus
 athrú aeráide;
 (b)
 orgánaigh ghéinmhodhnaithe mar atá sainmhínithe in Airteagal 2
 de Threoir 2001/18/CE;
 (c)
 galar ainmhithe arna rialú mar atá sainmhínithe in Airteagal 4(1)(14)
 de Rialachán (AE) Uimh. XXX/XXXX [an dlí i ndáil le sláinte ainmhithe -
 COM(2013) 260 final];
 (d)
 lotnaidí plandaí atá liostaithe de bhun Airteagal 5(2)
 nó Airteagal 32(3) nó atá faoi réir beart de bhun Airteagal 29(1) de
 Rialachán (AE) Uimh. XXX/XXXX [i ndáil le sláinte plandaí - COM(2013) 267
 final];
 (e)
 speicis atá liostaithe in Iarscríbhinn IV a
 ghabhann le Rialachán (CE) Uimh. 708/2007;
 (f)
 micrea-orgánaigh arna monarú nó arna n-allmhairiú
 lena n-úsáid i dtáirgí cosanta plandaí a formheasadh cheana féin nó a bhfuil
 measúnú ar bun orthu de réir Rialachán (CE) Uimh. 1107/2009;
 (g)
 micrea-orgánaigh arna monarú nó arna n-allmhairiú
 lena n-úsáid i dtáirgí bithicídeacha a formheasadh cheana nó atá á gcur ar fáil
 ar mhargadh an Aontais de bhun Rialachán (AE) Uimh. 528/2012.
 Airteagal 3
 Sainmhínithe
 Chun críocha an Rialacháin seo, beidh feidhm
 leis na sainmhínithe seo a leanas:
 (2)
 ciallaíonn 'speiceas coimhthíoch' aon eiseamal beo
 de speiceas, fospeiceas nó tacsón níos ísle d'ainmhithe, plandaí, fungais nó
 micrea-orgánaigh a tugadh isteach lasmuigh dá dháileadh nádúrtha san am a
 caitheadh nó san am i láthair; áirítear ann aon chuid, aon ghaiméirí, aon
 síolta, aon uibheacha nó aon iomadúlaithe den speiceas sin, mar aon le haon
 hibridí, aon chineálacha nó aon phórtha a d'fhéadfadh fanacht beo agus
 atáirgeadh ina dhiaidh sin;
 (3)
 ciallaíonn 'speiceas coimhthíoch ionrach' speiceas
 coimhthíoch a bhfacthas, trí bhíthin measúnaithe riosca, go raibh a thabhairt
 isteach nó a leathadh ina bhaol don bhithéagsúlacht agus do sheirbhísí
 éiceachórais, agus a d'fhéadfadh tionchar diúltach a bheith aige ar shláinte an
 duine nó ar an ngeilleagar;
 (4)
 ciallaíonn 'speiceas coimhthíoch ionrach is ábhar
 imní don Aontas' speiceas coimhthíoch ionrach a meastar a n-éilíonn a thionchar
 diúltach beart comhbheartaithe ar leibhéal an Aontais de bhun Airteagal 4(2);
 (5)
 ciallaíonn 'bithéagsúlacht' athraitheacht i measc
 orgánach beo ó gach foinse, lena n-áirítear éiceachórais talún agus mhara agus
 éiceachórais uisceacha eile agus na coimpléisc éiceolaíocha ar cuid díobh iad;
 áirítear leis sin éagsúlacht laistigh de speiceas, idir speicis agus idir
 éiceachórais;
 (6)
 ciallaíonn 'seirbhísí éiceachórais' a mhéid a
 chuireann éiceachórais go díreach agus go hindíreach le folláine an duine;
 (7)
 ciallaíonn 'tabhairt isteach' gluaiseacht speicis
 lasmuigh dá dháileadh nádúrtha san am a caitheadh nó san am i láthair, de
 thoradh idirghabháil an duine;
 (8)
 ciallaíonn 'taighde' obair thuairiscithe nó
 thurgnamhach, arna déanamh faoi dhálaí rialaithe chun eolas nua a fháil nó chun
 táirgí nua a fhorbairt, lena n-áirítear na chéad chéimeanna i ndáil le gnéithe
 géiniteacha speiceas coimhthíoch ionrach, cé is moite de chumas ionrach, a
 shainaithint, a thréithriú agus a leithlisiú, sa mhéid is gá chun pórú na
 ngnéithe sin isteach i speicis neamhionracha a éascú;
 (9)
 ciallaíonn 'faoi choinneáil shrianta' orgánach a
 choimeád i saoráidí iata nach féidir éalú ná leathadh uathu;
 (10)
 ciallaíonn 'caomhnú ex situ' comhpháirteanna
 d'éagsúlacht bhitheolaíoch a chaomhnú lasmuigh dá ngnáthóg nádúrtha;
 (11)
 ciallaíonn 'conairí' bealaí agus sásraí ionraí
 bitheolaíocha;
 (12)
 ciallaíonn 'luathbhrath' láithreacht eiseamal de
 speiceas coimhthíoch ionrach a dhearbhú sa timpeallacht sula leathann sé;
 (13)
 ciallaíonn 'díothú' fáil réidh le daonra speicis
 choimhthíoch ionraigh ina iomláine agus ar bhonn buan trí mheán fisiceach,
 ceimiceach nó bitheolaíoch;
 (14)
 ciallaíonn 'leata go fairsing' speiceas coimhthíoch
 ionrach a bhfuil a dhaonra imithe níos faide ná céim an nádúraithe, céim ag a
 bhfanann daonra de bheith féinchothaitheach, agus go bhfuil sé leata chun cuid
 mhór den raon ionchasach inar féidir leis maireachtáil agus atáirgeadh a
 choilíniú;
 (15)
 ciallaíonn 'bainistiú' aon bheart fisiceach,
 ceimiceach nó bitheolaíoch atá dírithe ar dhaonra speicis choimhthíoch ionraigh
 a dhíothú, a smachtú nó a shrianadh;
 (16)
 ciallaíonn 'srianadh' bearta atá dírithe ar
 bhacainní a chruthú a mhaolóidh an riosca go scaipfidh agus go leathfaidh
 daonra speicis choimhthíoch ionraigh lasmuigh den limistéar ionraidh;
 (17)
 ciallaíonn 'an daonra a smachtú' bearta fisiceacha,
 ceimiceacha nó bitheolaíocha a chuirtear i bhfeidhm ar dhaonra speiceas
 coimhthíoch ionrach agus é mar aidhm leo líon an speicis a choimeád chomh íseal
 agus is féidir ionas go maolófar a chumas ionraidh agus a thionchar diúltach ar
 bhithéagsúlacht nó ar sheirbhísí éiceachórais, fiú murar féidir an speiceas a
 dhíothú.
 Airteagal 4
 Liosta na speiceas coimhthíoch ionrach is ábhar imní don Aontas
 1. Glacfaidh an Coimisiún, trí
 bhíthin gníomhartha cur chun feidhme ar bhonn na gcritéar i mír 2, liosta
 na speiceas coimhthíoch ionrach is ábhar imní don Aontas, agus déanfaidh sé an
 liosta sin a nuashonrú. Déanfar na gníomhartha cur chun feidhme sin a ghlacadh
 i gcomhréir leis an nós imeachta scrúdúcháin dá tagraítear in Airteagal 22(2).
 2. Ní chuirfear speicis
 choimhthíocha ionracha ar an liosta dá dtagraítear i mír 1, ach amháin má
 chomhlíonann siad na critéir seo ar fad a leanas:
 (a)
 tá siad, ag féachaint don fhianaise eolaíoch atá ar
 fáil, ionrach i gcríoch an Aontais, cé is moite de na réigiúin is forimeallaí;
 (b)
 tá siad, ag féachaint don fhianaise eolaíoch atá ar
 fáil, in ann daonra inmharthana a bhunú agus leathadh sa timpeallacht faoi na
 dálaí athraithe aeráide atá ann faoi láthair nó is dócha a bheidh ann áit ar
 bith san Aontas cé is moite de na réigiúin is forimeallaí;
 (c)
 léirítear leis an measúnú riosca arna dhéanamh de
 bhun Airteagal 5(1) go bhfuil beart ar leibhéal an Aontais de dhíth chun
 cosc a chur lena mbunú agus lena leathadh.
 3. Féadfaidh na Ballstáit
 iarrataí a chur faoi bhráid an Choimisiúin maidir le speicis choimhthíocha
 ionracha a chur ar an liosta dá dtagraítear i mír 1. Áireofar sna hiarrataí
 sin na critéir seo a leanas ar fad:
 (a)
 ainm an speicis;
 (b)
 measúnú riosca arna dhéanamh i gcomhréir le hAirteagal 5(1);
 (c)
 fianaise go gcomhlíonann an speiceas na critéir atá
 leagtha amach i mír 2.
 4. Ar an liosta dá dtagraítear i
 mír 1 beidh uasmhéid caoga speiceas lena n-áirítear aon speiceas a
 d'fhéadfaí a chur leis de thoradh beart éigeandála dá bhforáiltear in Airteagal 9.
 Airteagal 5
 Measúnú riosca agus gníomhartha
 tarmligthe
 5. Déanfaidh an Coimisiún nó na
 Ballstáit, de réir mar is ábhartha, an measúnú riosca dá dtagraítear in Airteagal 4(2)(c)
 agus (3)(b) ag féachaint do na gnéithe seo a leanas:
 (a)
 tuairisc ar an speiceas agus a aitheantas
 tacsanomaíoch, a stair, a raon dúchasach, a raon ionchasach;
 (b)
 tuairisc ar a atáirgeadh agus a phátrúin leata,
 lena n-áirítear measúnú an ann do na dálaí comhshaoil is gá don atáirgeadh agus
 don leathadh;
 (c)
 tuairisc ar chonairí ionchasacha an teachta isteach
 agus an leata, arna dhéanamh go beartaithe nó go neamhbheartaithe, lena
 n-áirítear, nuair is ábhartha, na tráchtearraí lena mbaineann an speiceas go
 ginearálta;
 (d)
 measúnú a dhéanamh ar an riosca maidir le teacht
 isteach, bunú agus leathadh sna réigiúin ábhartha bhithgheografacha faoi na
 dálaí reatha agus faoi dhálaí athraithe aeráide atá tuartha;
 (e)
 tuairisc ar dháileadh reatha an speicis lena
 n-áirítear tuairisc ar an bhfuil an speiceas i láthair cheana féin san Aontas
 nó i dtíortha comharsanachta;
 (f)
 tuairisc ar an tionchar diúltach ar bhithéagsúlacht
 agus ar sheirbhísí éiceachórais, lena n-áirítear ar speiceas dúchasach, láithreacha
 cosanta, gnáthóga i mbaol, ar shláinte an duine agus ar an ngeilleagar lena
 n-áirítear measúnú ar mhéid an tionchair amach anseo;
 (g)
 tuar cainníochtaithe ar chostais an damáiste ar
 leibhéal an Aontais a bhfuil tábhacht aige don Aontas, d'fhonn údar cuí eile a
 thabhairt do bheart toisc gur mhó an damáiste foriomlán a dhéanfaí agus costas
 an mhaolaithe;
 (h)
 tuairisc ar úsáidí féideartha agus sochair
 fhéideartha a thig as na húsáidí sin den speiceas.
 6. Tabharfar de chumhacht don
 Choimisiún gníomhartha tarmligthe a ghlacadh, i gcomhréir le hAirteagal 23
 chun tuilleadh sonraithe a dhéanamh ar an gcineál fianaise eolaíche inghlactha
 dá dtagraítear in Airteagal 4(2)(b) agus chun tuairisc mhionsonraithe a
 sholáthar ar chur i bhfeidhm na n-eilimintí atá leagtha amach i mír 1(a)
 go (h) den Airteagal seo, lena n-áirítear an mhodheolaíocht atá le cur i
 bhfeidhm i measúnú ar na heilimintí sin, agus caighdeáin ábhartha náisiúnta
 agus idirnáisiúnta á gcur san áireamh agus an gá le tosaíocht a thabhairt do
 bheart i gcoinne speicis a luaitear le damáiste suntasach eacnamaíoch, nó a
 bhfuil an cumas iontu damáiste den chineál sin a dhéanamh, lena n-áirítear
 damáiste ar toradh de chaillteanas bithéagsúlachta é.
 Airteagal 6
 Forálacha maidir leis na réigiúin is forimeallaí
 1. Ní bheidh speiceas atá ar an
 liosta dá dtagraítear in Airteagal 4(1) agus ar speiceas dúchasach i
 réigiún forimeallach é, faoi réir fhorálacha Airteagail 7, 8, 11 agus 13 go 17
 sna réigiún is forimeallaí áit ar speiceas dúchasach é.
 2. Faoin [12 mhí tar éis
 theacht i bhfeidhm an Rialacháin seo – dáta le cur isteach} ar a dhéanaí,
 glacfaidh gach Ballstát a mbaineann réigiúin is forimeallaí leis liosta de na
 speicis choimhthíocha ionracha do gach ceann dá réigiúin is forimeallaí, i
 gcomhairle leis na réigiúin sin.
 3. Beidh na speicis atá ar na
 liostaí dá dtagraítear i mír 2 faoi réir Airteagail 7, 8, 11 agus 13 go 17
 laistigh de na réigiúin is forimeallaí ábhartha.
 4. Cuirfidh na Ballstáit an
 Coimisiún agus na Ballstáit eile ar an eolas gan mhoill faoi na liostaí dá
 dtagraítear i mír 2 agus faoi aon nuashonrú a dhéanfar ar na liostaí sin.
 Caibidil II
 COSC
 Airteagal 7
 Toirmeasc ar speicis choimhthíocha ionracha is ábhar imní don Aontas
 1. Speicis atá ar an liosta dá
 dtagraítear in Airteagal 4 (1), ní dhéanfar go beartaithe:
 (a)
 iad a thabhairt isteach ná a iompar trí chríoch an
 Aontais;
 (b)
 ligean dóibh atáirgeadh;
 (c)
 iad a iompar, ach amháin i gcás speicis a iompar
 chuig saoráidí lena ndíothú;
 (d)
 iad a chur ar an margadh;
 (e)
 iad a úsáid ná a mhalartú;
 (f)
 iad a choimeád ná a fhás, lena n-áirítear faoi
 choinneáil shrianta;
 (g)
 iad a scaoileadh isteach sa timpeallacht.
 2. Cuirfidh na Ballstáit cosc ar
 speicis choimhthíocha ionracha is ábhar imní don Aontas a thabhairt isteach go
 neamhbheartaithe i gcomhréir le forálacha Airteagal 11(3) agus (4).
 Airteagal 8
 Ceadanna le haghaidh taighde agus caomhnaithe ex-situ
 1. De mhaolú ar na toirmisc atá
 leagtha amach i bpointí (a), (b), (c), (e) agus (f) d'Airteagal 7(1),
 déanfaidh Ballstáit córas ceada a bhunú a ligfidh do bhunaíochtaí atá údaraithe
 le taighde nó caomhnú ex-situ a dhéanamh chun gníomhaíochtaí den sórt
 sin a chur i gcrích ar speicis choimhthíocha ionracha is ábhar imní don Aontas.
 2. Déanfaidh na Ballstáit
 cumhacht a thabhairt don údarás inniúil ábhartha na ceadanna dá dtagraítear i mír 1
 a eisiúint le haghaidh gníomhaíochtaí arna ndéanamh faoi choinneáil shrianta a
 chomhlíonann gach ceann de na coinníollacha seo a leanas:
 (a)
 coimeádtar agus láimhseáiltear na speicis
 choimhthíocha ionracha is ábhar imní don Aontas i saoráidí iata mar a
 dtagraítear dóibh i mír 3;
 (b)
 tá an ghníomhaíocht le cur i gcrích ag pearsanra a
 bhfuil na cáilíochtaí eolaíocha agus teicniúla acu a bheidh forordaithe ag na
 húdaráis inniúla;
 (c)
 údaraíonn an t‐údarás inniúil iompar chuig an
 tsaoráid iata agus uaithi agus déantar é faoi dhálaí a eisiann éalú na speiceas
 coimhthíoch ionrach;
 (d)
 i gcás inar ainmhithe iad na speicis choimhthíocha
 ionracha, marcáiltear nuair is féidir iad;
 (e)
 bainistítear an baol éalaithe nó leata go
 héifeachtach, agus cuirtear san áireamh céannacht, bitheolaíocht agus modhanna
 scaipthe an speicis, an ghníomhaíocht agus an tsaoráid iata atá beartaithe, an t‐idirghníomhú
 leis an timpeallacht agus tosca ábhartha eile a bhaineann leis an riosca a
 bhaineann leis an speiceas sin;
 (f)
 déantar plean faireacháin leanúnaigh agus plean
 teagmhasach chun freastal ar éalú nó ar leathadh féideartha a tharraingt suas,
 lena n‐áirítear plean don díothú;
 (g)
 tá an cead dá dtagraítear i mír 1 teoranta do
 líon na speiceas agus na n-eiseamal is gá don taighde nó don chaomhnú ex-situ
 lena mbaineann agus ní sháróidh sé cumas na saoráide iata. Áireofar ann na
 srianta is gá chun riosca éalaithe nó leata an speicis lena mbaineann a mhaolú.
 Beidh sé ag gabháil leis na speicis choimhthíocha ionracha dá dtagraíonn sé i
 gcónaí nuair a bhíonn siadsan á gcoinneáil, á dtabhairt isteach agus á n-iompar
 laistigh den Aontas.
 3. Measfar go bhfuil eiseamail á
 gcoinneáil i saoráidí iata má chomhlíontar na coinníollacha seo a leanas:
 (h)
 tá siad scartha amach go fisiceach agus ní féidir
 leo éalú ná leathadh ná ní féidir le daoine neamhúdaraithe iad a bhaint as na
 saoráidí ina bhfuil siad á gcoimeád; áiritheoidh prótacail um ghlanadh agus um
 chothabháil nach bhféadfaidh aon eiseamail ná codanna inatáirgthe éalú,
 leathadh ná nach féidir le daoine neamhúdaraithe iad a bhaint as na saoráidí;
 (i)
 déantar iad a bhaint as na saoráidí nó a dhiúscairt
 nó a dhíothú ar bhealach chun iomadú nó atáirgeadh lasmuigh de na saoráidí a
 eisiamh.
 4. Nuair a dhéanfaidh bunaíocht
 iarratas ar chead, déanfaidh sí gach fianaise is gá a sholáthar chun go
 bhféadfaidh an t‐údarás inniúil measúnú a dhéanamh an bhfuil na coinníollacha
 dá dtagraítear i mír 2 agus i mír 3 á gcomhlíonadh.
 Airteagal 9
 Bearta éigeandála
 1. I gcás ina bhfuil fianaise ag
 Ballstát go bhfuil speiceas coimhthíoch ionrach ar a chríoch, nó go bhfuil
 gar-bhagairt ann go mbeidh, fianaise nach bhfuil san áireamh ar an liosta dá
 dtagraítear in Airteagal 4(1) ach a mheasann na húdaráis inniúla a bheith
 ábhartha, ar bhonn réamhfhianaise eolaíche, toisc gur dócha go gcomhlíonfaidh
 sé na critéir atá leagtha amach in Airteagal 4(2), féadfaidh sé bearta
 éigeandála a dhéanamh láithreach, a mbeidh ina measc aon cheann de na toirmisc
 atá leagtha amach in Airteagal 7 (1).
 2. An Ballstát a thugann isteach
 bearta éigeandála ina chríoch náisiúnta, lena n‐áirítear pointí (a), (c) nó (d)
 d'Airteagal 7(1) a chur i bhfeidhm, cuirfidh sé an Coimisiún agus na
 Ballstáit eile ar an eolas láithreach faoi na bearta a rinneadh agus an
 fhianaise atá mar bhonn leis na bearta sin.
 3. Déanfaidh an Ballstát lena
 mbaineann measúnú riosca de bhun Airteagal 5 ar an speiceas atá faoi réir
 na mbeart éigeandála gan mhoill, i bhfianaise na faisnéise teicniúla agus
 eolaíche atá ar fáil, agus in aon chás laistigh de 24 mí ón lá a glacadh an
 cinneadh bearta éigeandála a thabhairt isteach, d'fhonn na speicis sin a chur
 ar an liosta dá dtagraítear in Airteagal 4(1).
 4. I gcás ina bhfaighidh an
 Coimisiún an fógra dá dtagraítear i mír 2 nó má tá fianaise eile aige go
 bhfuil speiceas coimhthíoch ionrach san Aontas, nó go bhfuil gar-bhaol ann go
 mbeidh, ar speiceas é nach bhfuil ar an liosta dá dtagraítear in Airteagal 4(1)
 ach gur dócha go gcomhlíonfaidh sé na critéir atá leagtha amach in Airteagal 4(2),
 cinnfidh sé, trí bhíthin gnímh cur chun feidhme, ar bhonn na réamhfhianaise
 eolaíche, an dócha go gcomhlíonfaidh an speiceas na critéir sin, agus déanfaidh
 sé bearta éigeandála don Aontas a mbeidh ina measc aon cheann de na toirmisc
 atá leagtha amach in Airteagal 7(1) ar feadh tréimhse teoranta maidir leis
 na rioscaí a bhaineann leis an speiceas sin, i gcás ina gcinneann sé gur dócha
 go gcomhlíonfar na critéir atá leagtha amach in Airteagal 4(2). Glacfar na
 bearta cur chun feidhme sin i gcomhréir leis an nós imeachta scrúdúcháin dá
 dtagraítear in Airteagal 22(2).
 5. Má fhoráiltear dóibh sna
 gníomhartha cur chun feidhme dá dtagraítear i mír 4, déanfar na bearta
 arna nglacadh ag na Ballstáit de bhun mhír 1 a aisghairm nó a leasú.
 6. Féadfaidh an Ballstát a
 dhéanann bearta éigeandála na bearta sin a choimeád ar bun go dtí go nglacfar
 gníomh cur chun feidhme, lena mbunófar bearta éigeandála ar leibhéal an Aontais
 i gcomhréir le mír 4 nó a chuirfidh na speicis ar an liosta dá dtagraítear
 in Airteagal 4(1) ar bhonn an mheasúnaithe riosca a rinne an Ballstát lena
 mbaineann de bhun mhír 3.
 Airteagal 10
 Srianta maidir le speicis choimhthíocha ionracha is ábhar imní do na Ballstáit
 a scaoileadh go beartaithe
 1. Cuirfidh na Ballstáit
 toirmeasc ar aon scaoileadh beartaithe isteach sa timpeallacht - is é sin an
 próiseas trína gcuirtear orgánach isteach sa timpeallacht chun críche ar bith,
 gan na bearta is gá chun éalú agus leathadh na speicis sin a chosc - de speicis
 choimhthíocha ionracha eile cé is moite de speicis choimhthíocha ionracha is
 ábhar imní don Aontas, ar speicis iad a mheasann na Ballstáit, ar bhonn na
 fianaise eolaíche, a mbeadh tionchar diúltach tábhachtach ag a scaoileadh agus
 a leathadh, fiú amháin nuair nach bhfuil sé sin fionnta go hiomlán, ar a
 gcríoch náisiúnta ('speicis choimhthíocha ionracha is ábhar imní do na
 Ballstáit').
 2. Cuirfidh na Ballstáit in iúl
 don Choimisiún agus do na Ballstáit eile cé na speicis a mheasann sé ar speicis
 choimhthíocha ionracha is ábhar imní do na Ballstáit iad.
 3. Féadfaidh údaráis inniúla na
 mBallstát údaruithe a eisiúint chun speicis áirithe choimhthíocha ionracha is
 ábhar imní do na Ballstáit a scaoileadh go beartaithe, ar choinníoll go
 gcuirfear na coinníollacha seo a leanas san áireamh go hiomlán:
 (a)
 níl aon speiceas neamhionrach eile ann is féidir a
 úsáid chun leasanna den chineál céanna a fháil;
 (b)
 tá buntáistí an scaoilte thar a bheith ard i
 gcomparáid le baol damáiste an speicis lena mbaineann;
 (c)
 beidh bearta um riosca a mhaolú mar chuid den
 scaoileadh chun an tionchar ar bhithéagsúlacht agus ar sheirbhísí éiceachórais,
 chomh maith leis an tionchar ar shláinte an duine agus ar an ngeilleagar, a
 íoslaghdú;
 (d)
 tá faireachán leordhóthanach ar bun agus tá plean
 teagmhasach curtha le chéile chun an speiceas a dhíothú a bheidh le cur i
 bhfeidhm i gcás ina mbíonn an damáiste a rinne an speiceas do-ghlactha, dar
 leis an údarás inniúil.
 4. Aon údarú le speicis
 choimhthíocha a thabhairt isteach lena n‐úsáid i ndobharshaothrú, eiseofar é i
 gcomhréir leis na forálacha nó le Rialachán Uimh. 708/2007.
 Airteagal 11
 Pleananna gníomhaíochta maidir le conairí speiceas coimhthíoch ionrach
 1. Déanfaidh na Ballstáit, faoin
 [18 mí ó theacht i bhfeidhm an Rialacháin seo - an dáta le cur isteach]
 ar a dhéanaí anailís chuimsitheach ar na conairí trína dtugtar isteach agus
 trína leatar speicis choimhthíocha ionracha go neamhbheartaithe ina gcríoch
 agus sainaithneoidh siad na conairí inar gá beart tosaíochta ('conairí
 tosaíochta'), i ngeall ar líon na speiceas nó ar an damáiste de dheasca na
 speicis a bheith ag teacht isteach san Aontas tríothu. Agus é sin ar siúl acu,
 díreoidh na Ballstáit go háirithe ar anailís ar na conairí trína dtugtar
 isteach speicis choimhthíocha ionracha is ábhar imní don Aontas.
 2. Faoin [3 bliana tar éis
 theacht i bhfeidhm an Rialacháin seo - an dáta le cur isteach] ar a
 dhéanaí, déanfaidh gach Ballstát plean gníomhaíochta a bhunú agus a chur chun
 feidhme le dul i ngleic leis na conairí tosaíochta a d'aithin sé de bhun mhír
 1. Cuimseoidh an plean gníomhaíochta sin clár ama le haghaidh gníomhaíochta
 agus tabharfaidh sé tuairisc ar na bearta a bheidh le déanamh chun aghaidh a
 thabhairt ar na conairí tosaíochta agus chun cosc a chur le speicis
 choimhthíocha ionracha a thabhairt isteach go neamhbheartaithe agus a leathadh
 san Aontas agus sa timpeallacht nó a leathadh laistigh di.
 3. Áireofar sa phlean
 gníomhaíochta dá dtagraítear i mír 2 bearta atá ceaptha ar bhonn anailíse
 ar na costais agus na sochair ina bhfuil ar a laghad an méid seo a leanas:
 (a)
 bearta le feasacht a ardú;
 (b)
 bearta rialála le héilliú ó speicis choimhthíocha
 ionracha ar earraí agus ar thráchtearraí, agus aon fheithicil agus trealamh,
 lena n‐áirítear bearta le dul i ngleic le speicis choimhthíocha ionracha a
 iompar ó thríú tíortha, a íoslaghdú;
 (c)
 bearta rialála le seiceálacha cuí ag teorainneacha
 an Aontais a áirithiú, cé is moite de na rialuithe oifigiúla de bhun Airteagal 13;
 (d)
 bearta an Choinbhinsiúin Idirnáisiúnta um Rialú
 agus Bainistiú Uisce Ballasta agus Dríodar Long.
 4. Déanfar an plean
 gníomhaíochta a forbraíodh i gcomhréir le mír 2 a sheoladh chuig an
 gCoimisiún gan mhoill. Gach ceithre bliana tar éis an tseolta dheiridh,
 déanfaidh na Ballstáit athbhreithniú ar an bplean gníomhaíochta agus é a
 athsheoladh chuig an gCoimisiún.
 Caibidil III
 LUATHBHRATH agus DÍOTHÚ TAPA
 Airteagal 12
 Córas faireachais
 1. Faoin [18 mí ó dháta
 theacht i bhfeidhm an Rialacháin seo - an dáta le cur isteach] ar a
 dhéanaí, beidh córas faireachais oifigiúil i bhfeidhm ag na Ballstáit, córas a
 bhailíonn agus a thaifeadann sonraí ar speicis choimhthíocha ionracha a bheith
 sa timpeallacht trí bhíthin suirbhé, faireacháin nó nósanna imeachta eile chun
 cosc a chur le leathadh speiceas ionrach isteach san Aontas.
 2. Maidir leis an gcóras
 faireachais dá dtagraítear i mír 1:
 (a)
 cumdhóidh sé críoch na mBallstát le láithreacht
 agus dáileadh speiceas coimhthíoch ionrach nua is ábhar imní don Aontas, chomh
 maith le speicis choimhthíocha ionracha atá bunaithe cheana, a chinneadh;
 (b)
 áireoidh sé uiscí mara mar
 atá sainmhínithe in Airteagal 3(1) de Threoir 2008/56/CE;
 (c)
 beidh sé dinimiciúil go leor le haon speiceas coimhthíoch
 ionrach is ábhar imní don Aontas a bhrath go tapa i dtimpeallacht críche nó in
 aon chuid de chríoch, nárbh eol iad a bheith ann cheana féin;
 (d)
 bainfidh sé úsáid as an bhfaisnéis a sholáthraíonn
 na córais atá ann cheana féin a bhaineann le faireachas agus faireachán agus
 atá leagtha amach in Airteagal 11 de Threoir 92/43/CEE, Airteagal 11
 de Threoir 2008/56/CE agus Airteagal 8 de Threoir 2000/60/CE.
 Airteagal 13
 Rialuithe
 oifigiúla ag teorainneacha an Aontais
 1. Faoin [12 mhí ó dháta
 theacht i bhfeidhm an Rialacháin seo - an dáta le cur isteach] ar a
 dhéanaí, beidh i bhfeidhm ag na Ballstáit struchtúir a bheidh ag feidhmiú go
 hiomlán chun na rialuithe oifigiúla is gá a dhéanamh ar ainmhithe agus ar
 phlandaí, lena n-áirítear a síolta, uibheacha, nó iomadúlaithe, a tugadh
 isteach san Aontas, chun cosc a chur le tabhairt isteach beartaithe speiceas
 coimhthíoch ionrach is ábhar imní don Aontas san Aontas.
 2. Déanfaidh údaráis na
 mBallstát na rialuithe oifigiúla ag teorainneacha an Aontais ar na hearraí atá
 luaite i mír 1 agus atá á dtabhairt isteach san Aontas lena fhíorú gur
 comhlíonadh ceann amháin de na ceanglais seo a leanas:
 (a)
 níl siad ar an liosta dá dtagraítear in Airteagal 4(1);
 (b)
 tá na ceadanna dá dtagraítear in Airteagal 8
 bailí.
 3. Déanfar na fíoruithe dá
 dtagraítear i mír 2 trí sheiceáil a dhéanamh ar dhoiciméid, ar chéannacht
 agus, nuair is gá sin, trí sheiceáil fhisiceacha:
 (c)
 ag poist um rialú teorann dá bhforáiltear in Airteagal 57
 de Rialachán (AE) Uimh XXX/XXXX [maidir le rialuithe oifigiúla COM(2013)265], i
 gcás na n-earraí atá luaite i mír 1, a thagann faoi Airteagal 45 den
 Rialachán sin agus atá faoi réir na rialuithe oifigiúla ag poist um rialú
 teorann; sa chás sin, tabharfaidh bronnfaidh na Ballstáit an fhreagracht do na
 húdaráis inniúla dá bhforáiltear in Airteagal 3 de Rialachán (AE) Uimh.
 XXX/XXXX [maidir le rialuithe oifigiúla COM (2013) 265]
 (d)
 ag an bpointe iontrála i gcríoch custaim an
 Chomhphobail i gcás earraí atá luaite i mír 1 nach bhfuil feidhm ag Airteagal 45
 de Rialachán (AE) Uimh. XXX/XXXX [maidir le rialuithe oifigiúla COM (2013) 265]
 maidir leo nó a bhfuil dhíolmhú acu ó rialuithe oifigiúla ag poist um rialú
 teorann i gcomhréir le hAirteagal 46 den Rialachán céanna; sa chás sin,
 tabharfaidh na Ballstáit an fhreagracht do na húdaráis custaim na hearraí sin a
 chur faoi aon nós imeachta custaim.
 4. Tabharfar de chumhacht do na
 húdaráis a ainmneofar do rialuithe teorann freisin na horgánaigh nach
 gcomhlíonann na coinníollacha de bhun mhír 2 a urghabháil agus a choigistiú. I
 gcás ina gcoigisteofar orgánaigh, cuirfear iad faoi chúram an údaráis inniúil a
 bheidh i gceannas ar chur i bhfeidhm an Rialacháin seo. Féadfaidh na Ballstáit
 feidhmeanna sonracha a tharmligean chuig údaráis eile.
 5. Cuirfear san áireamh sa
 taifead ar thoradh na rialuithe oifigiúla arna ndéanamh agus aon chinntí a
 glacadh ar an mbonn sin, lena n-áirítear an cinneadh coinsíneacht a dhiúltú,
 comhlíonadh na gceanglas i mír 2(a) agus (b).
 6. Cuirfidh na Ballstáit nósanna
 imeachta ar bun chun malartú faisnéise a áirithiú a bhaineann le coinsíneachtaí
 atá ag teacht isteach agus le comhordú agus comhar éifeachtúil, éifeachtach le
 haghaidh na bhfíoruithe dá dtagraítear i mír 2 idir na húdaráis uile lena
 mbaineann agus oibreoir na coinsíneachta.
 7. Déanfaidh na Ballstáit treoirlínte
 agus cláir oiliúna a fhorbairt chun aithint agus brath na speiceas coimhthíoch
 ionrach is ábhar imní don Aontas a éascú trí chomhar idir na húdaráis atá
 bainteach leis na fíoruithe dá dtagraítear i mír 2. Beidh faisnéis ar
 líonadh an Doiciméid Riaracháin Aonair, ar a ndéantar an dearbhú custaim, sna
 cláir oiliúna do na húdaráis custaim.
 Airteagal 14
 Fógraí luathbhraith
 1. Bainfidh na Ballstáit úsáid
 as an gcóras faireachais a bunaíodh i gcomhréir le hAirteagal 12 agus as
 an bhfaisnéis a bhailítear ag rialuithe oifigiúla dá bhforáiltear in Airteagal 13
 chun tacú le luathbhrath teachta isteach nó láithreachta speiceas coimhthíoch
 ionrach is ábhar imní don Aontas.
 2. Tabharfaidh na Ballstáit
 fógra i scríbhinn gan mhoill faoi luathbhrath láithreachta speiceas coimhthíoch
 ionrach is ábhar imní don Aontas don Choimisiún agus cuirfidh sé na
 Ballstáit eile ar an eolas, go háirithe maidir le:
 (a)
 láithreacht, ar a gcríoch nó ar chuid dá gcríoch,
 aon speicis atá ar an liosta dá dtagraítear in Airteagal 4(1), nárbh eol é
 a bheith ann roimhe sin ina gcríoch nó i bpáirt dá gcríoch;
 (b)
 teacht ar ais, ar a gcríoch nó ar chuid dá gcríoch
 aon speicis atá ar an liosta dá dtagraítear in Airteagal 4 (1), tar éis
 gur tuairiscíodh é a bheith dhíothaithe.
 Airteagal 15
 Díothú mear ag céim luath den ionradh
 1. Tar éis an luathbhraith agus
 laistigh de thrí mhí tar éis an fógra luathbhraith dá dtagraítear in Airteagal 14
 a tharchur, cuirfidh na Ballstáit bearta um dhíothú i bhfeidhm agus tabharfaidh
 siad fógra faoi na bearta sin don Choimisiún agus cuirfidh siad na Ballstáit
 eile ar an eolas fúthu.
 2. Agus bearta um dhíothú á gcur
 i bhfeidhm acu, áiritheoidh na Ballstáit go bhfuil na modhanna atá in úsáid
 éifeachtúil le díothú iomlán, buan daonra na speiceas coimhthíoch ionrach lena
 mbaineann a bhaint amach, ag féachaint go cuí do shláinte an duine agus don
 chomhshaol, agus chun a áirithiú go spáráiltear na hainmhithe a bhfuiltear ag
 díriú orthu ar aon phian, anacra nó fulaingt atá inseachanta.
 3. Ceapfar agus úsáidfear an
 córas faireachais dá bhforáiltear in Airteagal 12 chun faireachán a
 dhéanamh freisin ar éifeachtacht an díothaithe.
 4. Tabharfaidh na Ballstáit
 fógra don Choimisiún agus cuirfidh siad na Ballstáit eile ar an eolas nuair a
 bheidh díothú déanta ar líon de speicis choimhthíocha ionracha is ábhar imní
 don Aontas.
 5. Cuirfidh na Ballstáit an
 Coimisiún agus na Ballstáit eile ar an eolas freisin faoi éifeachtacht na
 mbeart a rinneadh.
 Airteagal 16
 Maoluithe ó oibleagáid an díothaithe mhear
 1. Féadfaidh na Ballstáit iarratas
 ar mhaolú a chur faoi bhráid an Choimisiúin ón oibleagáid na bearta um dhíothú
 dá dtagraítear in Airteagal 15 a chur i bhfeidhm le haghaidh speiceas
 coimhthíoch ionrach is ábhar imní don Aontas a bhí faoi réir an fhógra
 luathbhraith dá dtagraítear in Airteagal 14.
 2. Déanfar iarratais ar
 mhaoluithe a bhunú ar fhianaise eolaíoch iontaofa agus ní chuirfear isteach iad
 ach amháin má chomhlíontar na coinníollacha seo a leanas:
 (a)
 taispeántar nach bhfuil díothú indéanta go
 teicniúil ós rud é nach féidir na modhanna díothaithe atá ar fáil a chur i
 bhfeidhm sa timpeallacht ina bhfuil na speicis bunaithe;
 (b)
 léiríonn anailís costais agus sochair ar bhonn na
 sonraí atá ar fáil le cinnteacht réasúnach go mbeidh na costais, san
 fhadtéarma, go heisceachtúil ard agus díréireach i ndáil le sochair an
 díothaithe;
 (c)
 níl modhanna díothaithe ar fáil nó tá siad ar fáil
 ach tá tionchar diúltach an-tromchúiseach acu ar shláinte an duine nó ar an
 gcomhshaol.
 3. Déanfaidh na Ballstáit
 iarratais ar mhaolú, agus iad réasúnaithe go cuí agus an fhianaise dá
 dtagraítear i bpointí (a), (b) agus (c) de mhír 2 ag gabháil leo, a chur faoi
 bhráid an Choimisiúin.
 4. Cinnfidh an Coimisiún, trí
 bhíthin gníomhartha cur chun feidhme i gcomhréir le mír 6, an t‐iarratas
 dá dtagraítear i mír 3 a cheadú nó a dhiúltú.
 5. Glacfar na gníomhartha cur
 chun feidhme sin i gcomhréir leis an nós imeachta scrúdúcháin dá
 dtagraítear in Airteagal 22(2).
 6. Áiritheoidh na Ballstáit go
 mbeidh bearta srianta i bhfeidhm chun leathadh breise an speicis a sheachaint
 go dtí go nglacfar an cinneadh cur chun feidhme faoin maolú de bhun mhír 3.
 7. I gcás ina ndéanfar maolú ón
 oibleagáid díothaithe am fhormheas cuirfear an speiceas faoi réir na mbeart
 bainistíocht dá dtagraítear in Airteagal 17. Má dhiúltaítear don iarratas
 ar mhaolú, déanfaidh an Ballstát lena mbaineann na bearta um dhíothú dá
 dtagraítear in Airteagal 15 a chur i bhfeidhm gan mhoill.
 Caibidil IV
 BAINISTIÚ NA SPEICEAS COIMHTHÍOCH IONRACH ATÁ LEATA GO FAIRSING
 Airteagal 17
 Bearta bainistíochta
 1. Faoi 12 mhí ón uair a
 chuirtear speiceas coimhthíoch ionrach ar an liosta dá dtagraítear in Airteagal 4(1)
 ar a dhéanaí, beidh bearta bainistíochta i bhfeidhm ag na Ballstáit do na
 speicis choimhthíocha ionracha sin is ábhar imní don Aontas a fuair na
 Ballstáit a bheith leata go fairsing ar a gcríoch, ionas go ndéanfar a
 dtionchar ar bhithéagsúlacht agus ar sheirbhísí éiceachórais, ar shláinte an
 duine agus ar an ngeilleagar a íoslaghdú. Bunófar na bearta bainistíochta sin
 ar anailís ar chostais agus ar shochair agus áiritheoidh siad freisin na bearta
 um athchóiriú dá dtagraítear in Airteagal 18.
 2. Ar na bearta bainistíochta
 beidh bearta fisiceacha, ceimiceacha nó bitheolaíocha atá dírithe ar líon de
 speiceas coimhthíoch ionrach a dhíothú, a smachtú nó a shrianadh. Nuair is
 iomchuí, ar na bearta bainistíochta beidh bearta a chuirfear i bhfeidhm ar an
 éiceachóras agus a bheidh dírithe ar a athléimneacht in aghaidh ionraí reatha
 agus ionraí amach anseo a mhéadú.
 3. Agus bearta bainistíochta á
 gcur i bhfeidhm acu, áiritheoidh na Ballstáit go dtabharfaidh na modhanna a
 úsáidtear aird chuí ar shláinte an duine agus ar an gcomhshaol agus, nuair is
 ar ainmhithe a dhírítear, go spárálfar ar aon phian, anacra nó fulaingt atá
 inseachanta.
 4. Ceapfar agus úsáidfear an
 córas faireachais dá bhforáiltear in Airteagal 12 chun faireachán a
 dhéanamh ar a éifeachtaí atá díothú, rialú ar líon nó bearta srianta chun an
 tionchar ar bhithéagsúlacht agus ar sheirbhísí éiceachórais, ar shláinte an
 duine nó ar an ngeilleagar a íoslaghdú.
 5. I gcás ina bhfuil baol
 suntasach go leathfaidh speiceas coimhthíoch ionrach is ábhar imní don Aontas
 chuig Ballstát comharsanachta, tabharfaidh na Ballstáit ina bhfuil an speiceas
 leata go fairsing fógra láithreach do na Ballstáit chomharsanachta agus don
 Choimisiún. Nuair is iomchuí, déanfaidh na Ballstáit lena mbaineann bearta
 bainistíochta atá aontaithe go comhpháirteach a bhunú. Sna cásanna ina
 bhféadfadh tríú tíortha dul faoi thionchar an leata, breithneoidh an Ballstát
 lena mbaineann an gá na tríú tíortha lena mbaineann a chur ar an eolas.
 Airteagal 18
 Athchóiriú na n-éiceachóras damáistithe
 1. Déanfaidh na Ballstáit bearta
 um athchóiriú comhréireach chun cabhrú le téarnamh éiceachórais a bhí
 díghrádaithe, damáistithe nó scriosta ag speiceas coimhthíoch ionrach is ábhar
 imní don Aontas.
 2. Ar na bearta um athchóiriú dá
 dtagraítear i mír 1, beidh ar a laghad an méid seo a leanas:
 (a)
 bearta chun cur le cumas éiceachórais atá ar a ris
 do shuaitheadh seasamh in aghaidh thionchar an tsuaite, é a ionsú, dul in
 oiriúint dó agus téarnamh uaidh;
 (b)
 bearta a ráthaíonn go gcoscfar athionradh tar éis
 feachtais um dhíothú.
 CAIBIDIL V
 Forálacha deiridh
 Airteagal 19
 Tuairisciú
 1. Faoin [trí bliana ó dháta
 theacht i bhfeidhm an Rialacháin seo - an dáta le cur isteach] ar a
 dhéanaí, agus gach ceithre bliana ina dhiaidh sin, cuirfidh na Ballstáit chuig
 an gCoimisiún faisnéis nuashonraithe ar an méid seo a leanas:
 (a)
 tuairisc ar an gcóras faireachais de bhun Airteagal 12
 agus ar an gcóras um rialú oifigiúil ar speicis choimhthíocha a thagann isteach
 san Aontas de bhun Airteagal 13;
 (b)
 dáileadh an speicis choimhthíoch ionraigh is ábhar
 imní don Aontas ina gcríoch;
 (c)
 faisnéis faoi na speicis a mheastar mar speicis
 choimhthíocha ionracha is ábhar imní do na Ballstáit de bhun an dara fomhír d'Airteagal 10
 (1);
 (d)
 an plean gníomhaíochta
 dá dtagraítear in Airteagal 11(2);
 (e)
 faisnéis chomhiomlán a chumhdaíonn an chríoch
 náisiúnta iomlán ar na bearta um dhíothú a glacadh i gcomhréir le hAirteagal 15
 agus na bearta bainistíochta dá bhforáiltear in Airteagal 17 agus a
 n-éifeachtacht.
 (f)
 formáid na gceadanna dá dtagraítear in Airteagal 8.
 2. Tabharfaidh na Ballstáit
 fógra don Choimisiún agus cuirfidh siad na Ballstáit eile ar an eolas faoi na
 húdaráis inniúla atá i gceannas ar an Rialachán seo a chur chun feidhme.
 3. Laistigh de 5 bliana ó [dháta
 a ghlactha], déanfaidh an Coimisiún measúnú ar éifeachtacht an Rialacháin
 seo lena n-áirítear an liosta dá dtagraítear in Airteagal 4(1), na
 pleananna gníomhaíochta dá dtagraítear in Airteagal 11(3), an córas
 faireachais, seiceálacha teorann, an oibleagáid um dhíothú agus na hoibleagáidí
 bainistíochta, agus cuirfidh siad tuarascáil faoi bhráid Pharlaimint na hEorpa
 agus na Comhairle a bhféadfadh moltaí dá leasú a bheith ag gabháil léi, lena n‐áirítear
 athruithe ar an liosta atá in Airteagal 4(1).
 Airteagal 20
 Sásra tacaíochta faisnéise
 1. Déanfaidh an Coimisiún de
 réir a chéile an sásra tacaíochta faisnéise is gá a bhunú chun
 an Rialacháin seo a chur i bhfeidhm.
 2. Sa chéim thosaigh áireofar sa
 chóras sásra tacaíochta sonraí a idirnascfaidh na córais
 sonraí atá ann cheana maidir le speicis choimhthíocha ionracha, agus
 tabharfar aird ar leith ar fhaisnéis ar na speicis choimhthíocha ionracha is
 ábhar imní don Aontas chun an tuairisciú de bhun Airteagal 19 a
 éascú.
 3. Sa dara céim, uirlis a bheidh
 sa sásra tacaíochta sonraí dá dtagraítear i mír 2 chun cabhrú leis an
 gCoimisiún chun na fógraí ábhartha a cheanglaítear in Airteagal 14
 (2) a láimhseáil.
 4. Sa tríú céim, sásra a bheidh
 sa sásra tacaíochta sonraí dá dtagraítear i mír 2 chun eolas maidir
 le gnéithe eile den Rialachán seo a mhalartú.
 Airteagal 21
 Rannpháirtíocht an phobail
 1. I gcás ina mbíonn pleananna
 gníomhaíochta á mbunú de bhun Airteagal 11 agus ina mbíonn bearta á mbunú
 de bhun Airteagal 17, áiritheoidh na Ballstáit go dtabharfar deiseanna
 luatha, éifeachtacha don phobal a bheith rannpháirteach in ullmhú, modhnú nó
 athbhreithniú na mbeart sin, ag baint úsáide as na socruithe a chinn na
 Ballstáit cheana féin, i gcomhréir leis an dara fomhír d'Airteagal 2 (3)
 de Threoir 2003/35/CE.
 Airteagal 22
 Coiste
 1. Beidh an Coiste de chúnamh ag
 an gCoimisiún. Coiste de réir bhrí Rialachán (AE) Uimh. 182/2011 a bheidh
 sa Choiste sin[23].
 2. I gcás ina ndéanfar tagairt
 don mhír seo, beidh feidhm ag Airteagal 5 de Rialachán (AE)
 Uimh. 182/2011.
 Airteagal 23
 An tarmligean a fheidhmiú
 1. Tabharfar de chumhacht don
 Choimisiún gníomhartha tarmligthe a ghlacadh faoi réir na gcoinníollacha atá
 leagtha síos san Airteagal seo.
 2. Déanfar tarmligean na
 cumhachta dá dtagraítear sa dara fomhír d'Airteagal 5 (1) a thabhairt don
 Choimisiún go ceann tréimhse neamhchinntithe ama ó theacht i bhfeidhm an
 Rialacháin seo.
 3. Féadfaidh Parlaimint na
 hEorpa nó an Chomhairle tarmligean na cumhachta dá dtagraítear sa dara fomhír
 d'Airteagal 5(1) a chúlghairm tráth ar bith. Cuirfidh an cinneadh maidir
 le cúlghairm deireadh le tarmligean na cumhachta a shonrófar ann. Tiocfaidh sé
 i bhfeidhm an lá tar éis fhoilsiú an chinnidh in Iris Oifigiúil an Aontas
 Eorpaigh nó ar dháta níos déanaí arna shonrú sa chinneadh. Ní dhéanfaidh sé
 difear do bhailíocht aon ghnímh tharmligthe atá i bhfeidhm cheana.
 4. A luaithe a ghlacfaidh sé
 gníomh tarmligthe, tabharfaidh an Coimisiún fógra ina leith
 go comhuaineach do Pharlaimint na hEorpa agus don Chomhairle.
 5. Ní thiocfaidh gníomh
 tarmligthe a ghlactar de bhun an dara fomhír d'Airteagal 5(1) i bhfeidhm
 ach amháin mura mbeidh aon agóid curtha in iúl ag an bParlaimint nó ag an
 gComhairle laistigh de thréimhse dhá mhí ó fhógra faoin ngníomh sin a thabhairt
 do Pharlaimint na hEorpa agus an Chomhairle nó más rud é, roimh an tréimhse
 éaga, go mbeidh curtha in iúl ag Parlaimint na hEorpa agus ag an gComhairle don
 Choimisiún nach ndéanfaidh siad agóid ina choinne. Cuirfear dhá mhí leis an
 tréimhse sin ar thionscnamh Pharlaimint na hEorpa nó na Comhairle.
 Airteagal 24
 Bearta riaracháin agus smachtbhannaí
 1. Déanfaidh na Ballstáit na
 rialacha maidir le bearta riaracháin agus na smachtbhannaí is infheidhme maidir
 le sáruithe ar an Rialachán seo a leagan síos. Déanfaidh na Ballstáit gach
 beart is gá chun a áirithiú go ndéanfar iad a chur i bhfeidhm. Ní mór na bearta
 agus na smachtbhannaí dá bhforáiltear a bheith éifeachtach, comhréireach agus
 athchomhairleach.
 Airteagal 25
 Cumhachtaí smachtbhannaí
 1. Beidh ag na húdaráis inniúla
 an chumhacht bearta riaracháin agus smachtbhannaí a fhorchur ar aon duine
 nádúrtha nó dlítheanach nach gcomhlíonann an Rialachán seo.
 2. Gan dochar dá gcumhachtaí
 maoirseachta, beidh ag údaráis inniúla an chumhacht na bearta riaracháin agus
 smachtbhannaí seo a leanas ar a laghad a fhorchur:
 (a)
 ordú a cheanglaíonn ar an duine nádúrtha nó
 dlítheanach atá freagrach as an sárú scor den iompar atá i gceist agus gan a
 bheith ag gabháil don iompar sin arís;
 (b)
 ordú a cheanglaíonn na speicis choimhthíocha
 ionracha neamh‐chomhlíontacha is ábhar imní don Aontas a choigistiú ag an
 bpointe eisiúna ;
 (c)
 cosc sealadach ar ghníomhaíocht;
 (d)
 tarraingt siar bhuan ar údarú na gníomhaíochta;
 (e)
 smachtbhannaí airgid riaracháin;
 (f)
 ordú a cheanglaíonn ar an duine nádúrtha nó
 dlítheanach bearta feabhais a ghlacadh.
 3. Agus cinneadh á dhéanamh acu
 maidir le cineál na mbeart riaracháin agus na smachtbhannaí, cuirfidh údaráis
 inniúla gach cúinse ábhartha san áireamh, lena n-áirítear:
 (a)
 a thromchúisí atá an sárú, agus fad an tsáraithe;
 (b)
 a mhéid a bhí an duine atá freagrach as an ionradh
 bainteach leis;
 (c)
 an brabús a rinne an duine nádúrtha nó dlítheanach
 as an sárú;
 (d)
 an damáiste a rinneadh don chomhshaol, agus an
 damáiste sóisialta agus eacnamaíoch de dheasca an tsáraithe;
 (e)
 leibhéal comhair an duine fhreagraigh leis an
 údarás inniúil;
 (f)
 sáruithe a rinne an duine atá freagrach roimhe sin.
 4. Áiritheoidh na Ballstáit go
 bhfuil cinntí arna ndéanamh ag na húdaráis inniúla i gcomhréir leis an Airteagal
 seo faoi réir an chirt chun achomharc.
 Airteagal 26
 Forálacha idirthréimhseacha le haghaidh úinéirí neamh‐thráchtála
 1. De mhaolú ar Airteagal 7(c)
 agus (f), úinéirí na n-ainmhithe coimhdeachta nach mbíonn á gcoinneáil chun
 críocha tráchtála agus a bhaineann leis na speicis atá ar an liosta dá
 dtagraítear in Airteagal 4(1), ba cheart go gceadófaí iad a choinneáil go
 dtí deireadh saoil nádúrtha na n-ainmhithe sin, ar choinníoll go gcomhlíonfar
 na coinníollacha seo a leanas:
 (a)
 go raibh na heiseamail á gcoinneáil sular cuireadh
 ar an liosta dá dtagraítear in Airteagal 4 (1) iad;
 (b)
 go gcoinnítear na heiseamail faoi choinneáil
 shrianta agus go gcuirtear gach beart iomchuí i bhfeidhm chun a áirithiú nach
 féidir leo atáirgeadh ná éalú.
 2. Cuirfidh na húdaráis inniúla
 úinéirí neamhthráchtála ar an eolas faoi na rioscaí a bhaineann leis na
 heiseamail dá dtagraítear i mír 1 a choimeád agus faoi na bearta a bheidh
 le déanamh chun an riosca atáirgeadh agus éalú a íoslaghdú trí bhíthin clár
 oideachais agus clár um ardú feasachta a eagróidh na Ballstáit.
 3. Maidir le húinéirí neamhthráchtála
 nach féidir leo a áirithiú go gcomhlíonfar na coinníollacha atá leagtha amach i
 mír 1, tabharfaidh na Ballstáit deis dóibh go dtógfaí a n-eiseamail ar
 láimh uathu agus tabharfaidh siad aird chuí ar leas na n-ainmhithe agus iad á
 láimhseáil.
 Airteagal 27
 Forálacha idirthréimhseacha maidir le stoic tráchtála
 1. Coimeádaithe stoic tráchtála
 d'eiseamail de speicis choimhthíocha ionracha a fuarthas sular cuireadh ar an
 liosta dá dtagraítear in Airteagal 4(1) iad, ceadófar suas go dhá bhliain
 dóibh tar éis na speicis a chur ar an liosta sin eiseamail bheo nó codanna
 inatáirgthe na speiceas sin a choimeád agus a iompar d'fhonn iad a dhíol nó a
 thabhairt de láimh do na hinstitiúidí taighde nó caomhnaithe ex-situ dá
 dtagraítear in Airteagal 8, ar choinníoll go gcoinnítear agus go
 n-iompraítear na heiseamail faoi choinneáil shrianta agus go gcuirtear gach
 beart iomchuí i bhfeidhm chun a áirithiú nach féidir leo atáirgeadh ná éalú, nó
 chun iad a mharú chun a stoc a dhísciú.
 2. I gcás inar eisíodh cead i
 gcomhréir le hAirteagal 6 de Rialachán 708/2007 le haghaidh speicis
 dhobharshaothraithe a chuirtear ina dhiaidh sin ar liosta na speiceas
 coimhthíoch is ábhar imní don Aontas, agus go dtéann tréimhse an cheada thar an
 tréimhse dá dtagraítear i mír 1, tarraingeoidh an Ballstát an cead siar i
 gcomhréir le hAirteagal 12 de Rialachán 708/2007 faoi dheireadh na
 tréimhse dá dtagraítear i mír 1.
 Airteagal 28
 Teacht i bhfeidhm
 Tiocfaidh an Rialachán seo
 i bhfeidhm an [1 Eanáir nó 1 Iúil] tar éis lá a fhoilsithe in Iris
 Oifigiúil an Aontais Eorpaigh.
 Beidh an Rialachán seo ina cheangal
 go huile agus go hiomlán agus infheidhme go díreach i ngach Ballstát.
 Arna dhéanamh sa Bhruiséil,
 Thar ceann Pharlaimint na hEorpa Thar
 ceann na Comhairle
 An tUachtarán An
 tUachtarán
 Ráiteas Airgeadais Simplithe
 Teideal an dréachtChinnidh:
 Rialachán ó Pharlaimint na hEorpa agus ón gComhairle maidir le tabhairt
 isteach agus leathadh speiceas coimhthíoch ionrach a chosc agus a bhainistiú.
 Réimsí beartais agus gníomhaíochtaí ABB
 lena mbaineann:
 Teideal 07 Comhshaol
 07 01 02 Foireann sheachtrach agus caiteachas bainistíochta eile a
 thacaíonn le réimse beartais comhshaoil
 Bunús Dlí
 ̈ Neamhspleáchais riaracháin
 X Eile: Airteagal 192(1)
 CFAE.
 Tuairisc agus foras:
 Speicis choimhthíocha ionracha (SCInna), is ea speicis a iompraítear
 thar theorainneacha éiceolaíocha, go beartaithe nó go neamhbheartaithe de
 thoradh ghníomhaíocht an duine, taobh amuigh dá ndáileachán nádúrtha agus a
 bhunaíonn iad féin agus a leathann ina suíomh nua an oiread sin go mbíonn
 tionchar diúltach acu ar bhithéagsúlacht, ach freisin ar shláinte an duine agus
 ar an ngeilleagar. Tá SCInna ina gcúis mhór le caillteanas bithéagsúlachta,
 seachas damáiste sóisialta agus eacnamaíoch a dhéanamh, agus is ríthábhachtach
 dul i ngleic leo chun sprioc an AE stop a chur le caillteanas na
 bithéagsúlachta faoi 2020 a bhaint amach. Ina theannta sin, meastar go
 gcosnaíonn SCInna EUR 12 bhilliún sa bhliain ar an AE i dtéarmaí costas
 damáiste agus rialaithe. Is é is cuspóir leis an dréacht‐Rialachán seo, dá bhrí
 sin, creat AE a bhunú le tionchar diúltach SCInna ar bhithéagsúlacht agus ar
 sheirbhísí éiceachórais a chosc, a íoslaghdú agus a mhaolú agus féachaint le
 damáiste sóisialta agus eacnamaíoch a mhaolú. Tá na Ballstáit ag déanamh roinnt
 beart chun dul i ngleic leis na SCInna cheana, ach bíonn na bearta
 frithghníomhach den chuid is mó, agus féachann siad leis an damáiste a tharla
 cheana féin a íoslaghdú gan dóthain airde a thabhairt ar chosc nó ar bhagairtí
 nua a bhrath agus a fhreagairt. Bíonn na hiarrachtaí ilroinnte, ní chumhdaíonn
 siad an AE ar fad agus is minic droch‐chomhordú orthu, rud a chiallaíonn go
 laghdaítear a n-éifeachtacht fhoriomlán. Faoi láthair níl aon creat dlí
 cuimsitheach ann le dul i ngleic le SCInna ar leibhéal an AE. Tá faoin dréacht‐Rialachán
 seo dul i ngleic leis an mbearna sin sa bheartas, ag teacht chomh maith lena
 ghealltanais idirnáisiúnta faoin gCoinbhinsiún maidir leis an Éagsúlacht
 Bhitheolaíoch.
 An fad agus an tionchar airgeadais a
 mheastar a bheidh ann:
 Tréimhse ina mbeidh sé i bhfeidhm:
 ̈ Cinneadh a bheidh i
 bhfeidhm ar feadh tréimhse teoranta: cinneadh a bheidh i bhfeidhm ón [dáta]
 go [dáta]
 X Cinneadh a bheidh i bhfeidhm ar feadh
 tréimhse éiginnte: i bhfeidhm ó [réamh‐mheas 2015 le deimhniú]
 An tionchar buiséadach a mheastar a
 bheidh ann:
 Cuimsíonn an dréacht‐chinneadh:
 ̈ coigiltis
 X costais
 bhreise (más ann dóibh, sonraigh ceannteidil an chreata airgeadais ilbhliantúil
 lena mbaineann): Ceannteideal 5 den CAI 2014-2020
 Ranníocaíochtaí tríú páirtí leis an dréacht‐chinneadh
 a mhaoiniú:
 Ní dhéantar foráil sa togra maidir le
 cómhaoiniú a dhéanann tríú páirtithe
 Míniúchán ar fhigiúirí:
 Beidh Coiste ag teastáil chun gnéithe den dréacht‐Rialachán seo a chur
 chun feidhme. Ar bhonn na gcostas a bhaineann le reáchtáil Coistí eile dá
 samhail, meastar na costais seo a leanas faoin gceannteideal 07 01 02 11 03 -
 Coistí (féach an tábla thíos):
 - cruinnithe / bliain
 - 1 ionadaí / BS
 - costas taistil agus cothaithe uasta de EUR 800 / BS / cruinniú
 Costas don Choimisiún de thart ar EUR 80 000 sa bhliain a bheadh
 ansin.
 Comhoiriúnacht don chreat airgeadais
 ilbhliantúil reatha:
 X Tá an togra comhoiriúnach don chlár
 airgeadais reatha.
 ̈ Beidh athchlárú an cheannteidil ábhartha sa chreat airgeadais
 ilbhliantúil ag gabháil leis an togra seo.
 ̈ Éilíonn an togra go n-úsáifear an ionstraim sholúbthachta nó go
 ndéanfar athbhreithniú ar an gcreat airgeadais ilbhliantúil [24].
 Tionchar coigiltis nó costas breise ar
 leithdháileadh acmhainní:
 ̈ Acmhainní atá le fáil trí ath‐imlonnú inmheánach laistigh de
 ranna
 X Acmhainní atá leithdháilte cheana féin ar
 na ranna lena mbaineann
 ̈ Acmhainní le hiarraidh i rith an chéad nós imeachta leithdháilte
 eile
 Soláthrófar na hacmhainní daonna agus
 riaracháin is gá le foireann ón Ard‐Stiúrthóireacht a bhfuil bainistíocht an
 bhirt faoin gcúram cheana féin, le tacaíocht ó fhoireann atá imlonnaithe cheana
 féin le bheith ag obair ar ghnéithe a bhaineann le cur chun feidhme an dréacht‐Rialacháin
 seo. Is iad seo príomhchúraimí na n-oifigeach sannta: bainistiú an Choiste,
 bainistiú ar an idirghníomhú leis na Ballstáit, comhordú a dhéanamh leis an
 Airmheán Comhpháirteach Taighde (JRC) agus tacú le cur chun feidhme ceart an
 dréacht‐Rialacháin seo i gcoitinne.
 Tá an córas ceaptha chun acmhainní agus
 saineolas ó sheirbhísí éagsúla de chuid an Choimisiúin a chomhthiomsú, rud a
 chumasóidh reáchtáil an chórais le hacmhainní foirne tiomnaithe teoranta: go
 háirithe, bainfidh an beartas maidir le SCInna leas as an obair atá ar siúl ag
 foireann an JRC atá páirteach sa tionscadal EASIN [25], chomh maith le saineolas
 fhoireann na seirbhísí agus na ngníomhaireachtaí eile de chuid an Choimisiúin
 atá ag obair i réimsí a bhaineann le SCInna (go háirithe, tá foireann thiomanta
 ag an nGníomhaireacht Chomhshaoil Eorpach atá ag obair ar SCInna agus a bheidh
 le slógadh chun tacú leis an obair ar chur chun feidhme). Más gá, athimlonnófar
 an fhoireann ar bhonn an leithdháilte a d'fhéadfaí a thabhairt don Ard‐Stiúrthóireacht
 atá i mbun bainistíochta faoi chuimsiú an nós imeachta maidir le leithdháileadh
 bliantúil i bhfianaise na srianta buiséadacha atá ann cheana.
 TIONCHAR AIRGEADAIS A MHEASTAR A BHEIDH
 ANN (coigiltis nó costais bhreise) LE hAGHAIDH LEITHREASUITHE DE CHINEÁL
 RIARACHÁIN NÓ LE hAGHAIDH ACMHAINNÍ DAONNA
 FTE i ndaoine/i mblianta || Bliain || Bliain || Bliain || Bliain || Bliain || Bliain || Bliain || Iomlán
 2015 || 2016 || 2017 || 2018 || 2019 || 2020 || 2021
 Teideal 5 || FTE || leithr. || FTE || leithr. || FTE || leithr. || FTE || leithr. || FTE || leithr. || FTE || leithr. || FTE || leithr. || ||
 Poist an phlean bunaíochta (oifigigh agus/nó foireann shealadach)
 07 01 01 01 (Ceanncheathrú agus Oifigí Ionadaíocht an Choimisiúin) || || 0.199* || || 0.199 || || 0.199 || || 0.199 || || 0.199 || || 0.199 || || 0.199 || || 1.393
 07 01 01 02 (Toscaireachtaí) || || || || || || || || || || || || || || || ||
 Foireann sheachtrach ||
 07 01 02 01 (‘Clúdach iomlánaíoch’) || || 0.002** || || 0.002 || || 0.002 || || 0.002 || || 0.002 || || 0.002 || || 0.002 || || 0.014
 07 01 02 02 (Toscaireachtaí) || || || || || || || || || || || || || || || ||
 Línte buiséid eile (sonraigh) || || || || || || || || || || || || || || || ||
 Fo-iomlán – Teideal 5 || || 0.201 || || 0.201 || || 0.201 || || 0.201 || || 0.201 || || 0.201 || || 0.201 || || 1.407
 Lasmuigh de Theideal 5 ||
 Poist an phlean bunaíochta (oifigigh agus/nó foireann shealadach)
 07 01 05 01 (Taighde indíreach) || || || || || || || || || || || || || || || ||
 10 01 05 01 (Taighde díreach) || || || || || || || || || || || || || || || ||
 Foireann sheachtrach
 07 01 04 || || || || || || || || || || || || || || || ||
 Ceanncheathrú || || || || || || || || || || || || || || || ||
 Toscaireachtaí || || || || || || || || || || || || || || || ||
 07 01 05 02 (Taighde indíreach) || || || || || || || || || || || || || || || ||
 10 01 05 02 (Taighde díreach) || || || || || || || || || || || || || || || ||
 Línte buiséid eile (Sonraigh) || || || || || || || || || || || || || || || ||
 Fo-iomlán – Lasmuigh de Theideal 5 || || || || || || || || || || || || || || || ||
 IOMLÁN || || 0.201 || || 0.201 || || 0.201 || || 0.201 || || 0.201 || || 0.201 || || 0.2014 || || 1.407 do na chéad 7 mbliana
 FTE=Coibhéis lánaimseartha EUR milliúin
 (go dtí an 3ú deachúil)
 "Comhlíonfar na
 riachtanais acmhainní daonna trí fhoireann ón Ard‐Stiúrthóireacht a bhfuil
 bainistíocht an bhirt faoina cúram cheana agus/nó atá ath‐imlonnaithe taobh
 istigh den Ard‐Stiúrthóireacht, mar aon le haon leithdháileadh breise a d'fhéadfaí
 a thabhairt don Ard‐Stiúrthóireacht atá i mbun bainistíochta faoi chuimsiú an
 nós imeachta maidir le leithdháileadh bliantúil i bhfianaise na srianta
 buiséadacha."
 * San áireamh sa leithreasú measta tá foirne
 ó DG ENV
 chomh maith le FTE amháin sa
 JRC **
 Meánliúntas do END
 Leithreasuithe riaracháin eile EUR milliúin
 (go dtí an 3ú deachúil)
 || Bliain || Bliain || Bliain || Bliain || Bliain || Bliain || Bliain || IOMLÁN
 2015 || 2016 || 2017 || 2018 || 2019 || 2020 || 2021
 Teideal 5 || || || || || || || ||
 Ceanncheathrú: || || || || || || || ||
 07 01 02 11 01 – Costais misin agus ionadaíochta || || || || || || || ||
 07 01 02 11 02 – Costais chomhdhála agus cruinnithe || || || || || || || ||
 07 01 02 11 03 – Coistí || 0.08 || 0.08 || 0.08 || 0.08 || 0.08 || 0.08 || 0.08 || 0.56 do na chéad 7 mbliana
 07 01 02 11 04 – Staidéir agus comhairliúcháin || || || || || || || ||
 07 01 03 01 03 – Trealamh TFC[26] || || || || || || || ||
 07 01 03 01 04 – Seirbhísí TFC2 || || || || || || || ||
 Línte buiséid eile (sonraigh nuair is gá) || || || || || || || ||
 Toscaireachtaí: || || || || || || || ||
 07 01 02 12 01 – Costais misean, comhdhálacha agus ionadaíochta || || || || || || || ||
 07 01 02 12 02 – Breis oiliúna foirne || || || || || || || ||
 07 01 03 02 01 – Caiteachas éadála, ligean ar cíos agus gaolmhar || || || || || || || ||
 07 01 03 02 02 Trealamh, troscán, soláthairtí agus seirbhísí || || || || || || || ||
 Fo-iomlán – Teideal 5 || 0.08 || 0.08 || 0.08 || 0.08 || 0.08 || 0.08 || 0.08 || 0.56 do na chéad 7 mbliana
 Lasmuigh de Theideal 5 || || || || || || || ||
 07 01 04 yy – Caiteachas ar chúnamh teicniúil agus riaracháin (gan foireann sheachtrach san áireamh) ó leithreasuithe faoi chomhair oibríochta (seanlínte "BA") || || || || || || || ||
 Ceanncheathrú || || || || || || || ||
 - Toscaireachtaí || || || || || || || ||
 07 01 05 03 – Caiteachas bainistíochta eile le haghaidh taighde indírigh || || || || || || || ||
 10 01 05 03 – Caiteachas bainistíochta eile le haghaidh taighde dhírigh || || || || || || || ||
 Línte buiséid eile (sonraigh nuair is gá) || || || || || || || ||
 Fo-iomlán – Lasmuigh de Theideal 5 || || || || || || || ||
 MÓRIOMLÁN || 0.08 || 0.08 || 0.08 || 0.08 || 0.08 || 0.08 || 0.08 || 0.56 do na chéad 7 mbliana
 [1] http://www.acceptance.ec.europa.eu/environment/nature/invasivealien/docs/ias_discussion_paper.pdf.
 [2] Tá fáil ar na staidéir uile ó
 http://ec.europa.eu/environment/nature/invasivealien/index_en.htm.
 [3] IO, tag
 [4] IO, tag
 [5] IO L 309, 13.12.1993, lch. 1
 [6] IO L 38, 10.2.1982, lch. 1.
 [7] OJ L 20,
 26.1.2010, p. 7.
 [8] IO L 206, 22.7.1992, lch. 7.
 [9] IO L 164, 25.6.2008, lch. 19.
 [10] IO L 327, 22.12.2000, lch. 1.
 [11] COIM(2013) 260 final
 [12] COIM(2013) 267 final
 [13] IO L 106, 17.4.2001, lch. 1.
 [14] IO L 168, 28.6.2007,
 lch. 1.
 [15] IO L 167, 27.6.2012, lch. 1.
 [16] IO L 309, 24.11.2009, lch. 1.
 [17] IO L 61, 3.3.1997, lch. 1.
 [18] COM(2008) 642 final
 [19] IO L 325, 9.12.2010, lch. 4.
 [20] IO L 204, 31.7.2012, lch. 131.
 [21] IO L 156, 25.6.2003, lch. 17.
 [22] IO L 55, 28.2.2011, lch. 13.
 [23] IO L 55, 28.02.2011, lch. 13.
 [24] Féach pointí 19 agus 24 den Chomhaontú Idirinstitiúideach
 don tréimhse 2007-2013.
 [25] Tá sé mar aidhm ag an
 Líonra Eorpach
 um Fhaisnéis
 faoi Speicis Choimhthíocha (EASIN) rochtain ar shonraí agus ar fhaisnéis maidir le speicis choimhthíocha san Eoraip a mhéadú.
 Éascaíonn EASIN iniúchadh faisnéise speicis choimhthíocha atá ann cheana féin ó fhoinsí dáilte trí líonra de sheirbhísí gréasáin idir-inoibritheacha, a
 leanann caighdeáin agus prótacail a aithnítear go hidirnáisiúnta. Cuireadh tús leis an tionscadal chun tacú le cur chun feidhme na Straitéise Bithéagsúlachta agus an Creat‐Treoirum Straitéis Mhuirí agus tá sé ar fáil don phobal ó Bealtaine 2012.
 [26] TFC: Teicneolaíochtaí na Faisnéise agus na Cumarsáide